
חוקה בהסכמה רחבה – חוק יסוד: משק המדינה – סיום הדיון

 היו"ר מיכאל איתן:

	שלום רב, זוהי הישיבה ה-20 שלנו. 

אליעזר כהן:

	בעצם זאת הישיבה ה-21, כי הישיבה הראשונה לא נמנתה.

אברהם רביץ:

	כבר דנו בחוק היסוד?

סיגל קוגוט:

אספר מה היה בישיבה הקודמת. הישיבה ההיא היתה ישיבה כללית וכעת קוראים את הסעיפים ומעירים עליהם. באופן כללי דובר גם על רפורמות שאינן חוקתיות. שני הדברים שהוצעו ברמה החוקתית הם לקבוע בחוק שיהיה הליך דו-שלבי של אישור תקציב שנתי, אחד ברמה של יעדים, של מסגרת, והאחר ברמה מפורטת; זה הדבר האחד שברמה החוקתית. שנית הוצע שתתווסף הוראה לגבי שקיפות ההליך ושקיפות התקציב – משהו שדומה קצת לחוקה שיש בדרום אפריקה. בעצם זה מחייב רמת פירוט בתקציב. 

אברהם רביץ:
	
מה שנקרא הספר הירוק במשרדי הממשלה?

סיגל קוגוט:

ההצעה לא אומרת מה זה בדיוק אבל המשמעות היא שמהבחינה החוקתית יש מחויבות של הממשלה להביא פרטים – שכפי שנאמר לנו מי שמבקש אותם מקבל אותם גם כיום. אלה ההצעות שנשמעו. 

אברהם רביץ:

אנחנו מקבלים את ספר התקציב, ושם יש פרטים. 

סיגל קוגוט:

דיברו על כך שרמת הפירוט אינה מקסימלית.

אברהם רביץ:
	
אין לדבר סוף, אבל אני בעד. 

סיגל קוגוט:

השאלה היא אם מישהו רוצה להסתכל בזה בכלל, לפי מה שנאמר לא כל אחד מסתכל אפילו על רמת הפירוט הנוכחית. היום תכננו לעבור על הצעת החוק סעיף-סעיף ולשמוע הערות. 

אברהם רביץ:

יש לי כמה הערות לסעיף מסוים. 

היו"ר מיכאל איתן:

נתקדם לפי הסעיפים. אני קורא את סעיף 1(א)-(ב). 

דלית דרור:

אפשר לנסח אחרת את סעיף קטן (ב). 

היו"ר מיכאל איתן:

אני צריך לקרוא שוב את סעיף קטן (ב). צריך לפשט את זה. 

סיגל קוגוט:

יש שאלות על הסעיף הזה. לגבי הנוסח בסעיף קטן (א), למה צריך את "הוא הדין לגבי אגרות"?

ימימה מזוז:

את חושבת שאת הולכת לכתוב מחדש את חוקי היסוד?

סיגל קוגוט:

זה מה שאנחנו עושים. 

ימימה מזוז:

 גם אם אין בהם שינויים משמעותיים?

סיגל קוגוט:

	כן. 

אליעזר כהן:

אני רואה שאת חדשה כאן, זה מה שעשינו. 

סיגל קוגוט:

זה כמעט החוק האחרון, אבל כך עשינו עד עכשיו: אנחנו עוברים ורואים אם אפשר לעשות שינוי כלשהו. 

ימימה מזוז:

בדרך כלל לא נוגעים בהוראה רק על מנת להבהיר. אבל אם הרעיון הוא לכתוב מחדש את החוקה, בסדר. 

אליעזר כהן:

הרעיון הוא לעדכן ולשפץ.


היו"ר מיכאל איתן:

אנחנו גם מורידים חלק מהחוקים מרמת חוק יסוד לרמת חקיקה רגילה, אם אנחנו חושבים שיש מקום לזה. 

סיגל קוגוט:

יש לי שאלה לסעיף קטן (ב). הנוסח מסורבל וכתוב פעמיים "אם לא נקבע בחוק". כתוב: "לא נקבעה בחוק הוראה שקביעתם בתקנות טעונה אישור… קביעתם בתקנות…". אפשר לומר רק: "שקביעתם בתקנות טעונה אישור". הרי שאם זה כתוב, זה יגיע לוועדה פלונית ואם לא – כנראה זה יגיע לוועדת הכספים. 

יש לי שאלה אחרת לעניין מכס ובלו – ואני מניחה שהסיפה נועדה לשם. 

היו"ר מיכאל איתן:

זה כתוב, יש כאן הערת שוליים. אני קורא אותה. 

סיגל קוגוט:

החוק ההוא נועד לתכלית מסוימת: יש מסים שרוצים להעלות ולא לגרום לציבור התנהגויות מבוהלות. במקרים כאלה מעלים את המס – מכס או דברים כאלה –  ולא מבקשים אישור של ועדת הכספים אלא לאחר זמן מה. קודם הצו נכנס לתוקף ואז יש הליך, או במחדל או במעשה – כלומר אם איש לא מבקש דיון הצו זה ממילא נכנס לתוקף. 

כשלעצמו, לא היתה לי הערה על כך, אבל בחוק ההוא כתוב שהתקופה שבין כנסי הכנסת לא תבוא במניין הימים. ולכן ייתכן שהאישור הפרלמנטרי יתעכב חודשים, הוא יכול להתעכב עד 200 יום.

היו"ר מיכאל איתן:

למה? הולכים לוועדת הכספים, היא עובדת כל הזמן. 

סיגל קוגוט:

יש לי שאלה לעו"ד מזוז: עשינו את זה גם בנוגע לתקנות בחוק יסוד: הממשלה. גם אם הולכים על אישור במחדל, האם לא ראוי שייכתב שהמס הזה יונח על שולחן ועדת הכספים בהקדם האפשרי? היא תחליט אם היא מקיימת דיון או לא. אבל היום היא לא יודעת על הצו, כי לא מניחים את זה על שולחנה. 

ימימה מזוז:

אני לא מוסמכת להשיב בעניין הזה, אני לא מטפלת במסים, במכס במיוחד לא. צריך לשאול את האנשים שמטפלים בזה. 

דלית דרור:

בכל מקרה ההנחה על שולחן הכנסת היא לא עניין לחוק היסוד.

סיגל קוגוט:

נראה. אפשר לכתוב שהאישור יכול להיות בדיעבד ובלבד שהדבר יונח על שולחן הכנסת או על שולחן ועדה מוועדותיה.

דלית דרור:

בדיעבד ובדרך של מחדל – אלה שני דברים שונים. כבר כתוב שזה יכול להיות בדיעבד.

סיגל קוגוט:

נכון, אבל אם זה בדיעבד, לפחות שהוועדה תדע שיצא מס כזה, היום היא לא יודעת. מפרסמים את המס ברשומות, ואם אין מי שמבקש דיון, לא יודעים. בוועדת הכספים לא מביאים הכול, זה לא כמו תקנות. 

היו"ר מיכאל איתן:

מה החובה הקבועה בחוק היום?

סיגל קוגוט:

מה כתוב בחוק הרלוונטי? "הוראה בצו שכתוצאה ממנה מוגדל מס או מוטל מס על סחורה תוקפה יפקע בתום חודשיים מיום פרסומו של הצו ברשומות" – היום צריך רק לפרסם את הצו ברשומות – "אם לא אושרה או לא בוטלה אותה הוראה על-ידי החלטה של ועדת הכספים לפני תום חודשיים, ובלבד שהזמן בין כנסי הכסת לא יבוא במניין". 

היו"ר מיכאל איתן:

צריך לשנות את החוק הזה, להקדים את הימים.

ימימה מזוז:

חודשיים זה פרק זמן קצר. הבעיה היא שזה יכול להתארך. 

סיגל קוגוט:

	עם הפגרה זה כבר הופך ל-200 ימים. 

היו"ר מיכאל איתן:

יש כאן שתי התייחסויות לשתי פעולות שונות: הפעולה הראשונה היא הנחה, הבאה לידיעה. הפעולה השנייה נקיטת פעולה על-ידי ועדת הכספים. אין בעיה בכך שוועדת הכספים יכולה לנקוט צעדים בתוך חודשיים, ואם לא עניין כלשהו נכנס לתוקף; השאלה היא מתי ועדת הכספים מקבלת זאת לידיעתה. לדעתי ביום הפרסום ברשומות צריך להביא את המס לידיעת ועדת הכספים. מה הבעיה? או בתוך יומיים או שלוזה. 

סיגל קוגוט:

לכן אני שואלת.

יצחק קליין:

האוצר לא יכול להוציא שוב הוראה כזאת אחרי חודשיים? 

היו"ר מיכאל איתן:

הכנסת יכולה להגיד לא מיד. 


יצחק קליין:

השאלה היא מהו התוקף?

סיגל קוגוט:

הצו תקף עד 60 יום אם לא בוטל קודם. הטענה היא שאפשר למחרת היום להניח עוד אחד ועוד אחד.

יצחק קליין:

נכון, אפשר לקיים מס או היטל בפועל על-ידי כך שמוציאים צו כל 60 יום. 

היו"ר מיכאל איתן:

יש להפריד בין הפעולה לבין ההנחה. ברגע שוועדת הכספים יודעת על קיום הצו היא יכולה מיד, באותו רגע, לבטל אותו. 

יצחק קליין:

יש לביטול הזה תוקף לשנה הקרובה? המדיניות שוועדת הכנסת קובעת, יש לה לתוקף לתקופה מסוימת?

סיגל קוגוט:

לפי החוק הזה לא. 

יצחק קליין:

אז השאלה היא אם אין כאן מקום למשחקים.

סיגל קוגוט:

השאלה היא אם לטפל בזה ברמה החוקתית. 

יצחק קליין:

לא, ודאי שלא. כוונתי לחוק הספציפי. 

ימימה מזוז:

קודם כול נראה לי שזה לא צריך להיות בהוראת מעבר אלא בסעיף. יש כאן חריג לכלל, החריג צריך להיות בסעיף. 

סיגל קוגוט:

הכניסו את זה. הוראת המעבר היתה משום שזה מה שהיה בעת חקיקת החוק. בשנת תש"ם תיקנו את סעיף קטן (ב) בגלל זה. כעת לא צריך הוראת מעבר. הסיפה של סעיף קטן (ב) קובעת: "אישור מראש" – זה התיקון – "או תוך התקופה הקבועה לכך בחוק". זה בגלל זה. 

את הוראת המעבר היו צריכים אז, ומובן שהיא לא היתה תקפה כי היא בחוק רגיל; אבל לא צריך אותה היום. היה בה צורך כשהחוק נחקק, בשנות השבעים. אבל משום שסעיף קטן (ב) תוקן בשנות השמונים, מהסיבה הזאת, אפשר לקבוע בחוק מסי מכס ובלו שזה לא יהיה מראש. אנחנו רוצים שהצו יונח, שהוא יובא לכנסת.

ימימה מזוז:

אגב, זה לא מכסה את זה. בהפחתת מסים שם לא צריך ועדה בכלל. שימי לב לנוסח. 

סיגל קוגוט:

אבל כתוב: "ושיעוריהם לא נקבעו בגוף החוק". 

ימימה מזוז:

אני מפנה לחוק מסי מכס ובלו שהקראת קודם, לא לחוק היסוד. הוא מדבר רק על הטלת מס. אם מפחיתים מס, לא צריך ועדה בכלל. אין סנכרון בין הסעיפים. צריך לדבר עם האנשים הנכונים אצלנו. 

סיגל קוגוט:

חשבתי שזאת את. אבדוק את זה. 

אנחנו נשפץ את הניסוח וכמובן נעביר להערות האוצר. 

סמדר אלחנני:

בסעיף קטן (א) יש מסים, אגרות וכו'. בסעיף קטן (ב) יש משהו חדש: "אלה שמשתלמים לאוצר המדינה". ההבחנה הזאת איננה בסעיף קטן (א). 

היו"ר מיכאל איתן:

צודקת.

סמדר אלחנני:

	המס על הדלק הועלה באחרונה, וזה עדיין לא הגיע לוועדת הכספים. היתה העלאה, ויש להם 60 יום להעביר את הצו אלינו. ואם ניכנס לפגרה? עוד לא בדקתי אם זה יכול לקרות. 

סיגל קוגוט:

לכן אנחנו רוצים שהצו יונח. 

סמדר אלחנני:

ואני רוצה לחזק את ידיכם. אולי לא צריך להביא את הצו מייד, ברור שצריך להטיל אותו בלי דיון קודם של ועדת הכספים, כי תהיה פניקה בתחנות הדלק או משהו דומה.

היו"ר מיכאל איתן:

באופן עקרוני ועדת הכספים יכולה לקבל החלטה בעניין גם בלי שהניחו זאת על שולחנה. 

סיגל קוגוט:

היא יכולה, אבל לא תמיד היא יודעת על הצו. 


היו"ר מיכאל איתן:

אם הוטל צו, מהבחינה המהותית היא יכולה להתכנס מייד, חמש דקות אחרי שנודע לה שיש צו, ולבטל אותו. 

סמדר אלחנני:
	
אני לא חושבת שזה אפשרי, האוצר צריך לפנות אל ועדת הכספים. 

סיגל קוגוט:

לא. כתוב: "לא אושרה או בוטלה אותה הוראה על-ידי החלטה". הבעיה של הוועדה היא שלא תמיד היא יודעת. אבל אם היא יודעת, כמו במקרה הזה, שאת יודעת, 

היו"ר מיכאל איתן:

היידוע אינו תנאי לסמכותה של הוועדה.

סמדר אלחנני:
	
איך זה יגיע ואיך זה יאושר, אני לא מתערבת. אתם אומרים דבר נכון: שלא יתווספו 200 ימי פגרת הבחירות לכאן. 

סיגל קוגוט:

אפשר לעשות דיון בפגרה.

היו"ר מיכאל איתן:

אפשר לקבוע שבתוך שבעה ימים לכל המאוחר תימסר הודעה לוועדת הכספים על כל צו. למה לא? ואולי צריך לקבוע שלושה ימים.

סיגל קוגוט:

נכתוב "בהקדם האפשרי". למה לא בהקדם האפשרי? בשבת ירוצו למסור הודעה? שיגישו ביום ראשון.

היו"ר מיכאל איתן:

לא, אני לא מוכן לזה. נכתוב בתוך שלושה או ארבעה ימים. למה "בהקדם האפשרי"? אני מגיש שאילתה ומשיבים לי בהקדם האפשרי, וכך עוברים 40-50 יום. צריך לקבוע ארבעה או חמישה או שישה  ימים. בסך הכול צריך להודיע על כך לוועדת הכנסת. 

ימימה מזוז:

זה יותר חוקתי לומר "בהקדם האפשרי".

סיגל קוגוט:

כך עשינו בנוגע לפעולה צבאית.

אלי שהרבני:

אפשר "עם פרסומה". ביום שמפרסמים כבר יודעים על הצו. 

היו"ר מיכאל איתן:

נכון. אבל אני מפחד שמשום שהם יצטרכו לדווח הם יעכבו גם את הפרסום.

ימימה מזוז:

לא, הפרסום הוא תנאי. 

סיגל קוגוט:

שום דבר תחיקתי לא ייכנס לפועל לפני הפרסום ברשומות. נכתוב "עם הפרסום". 

אתי לבני:

אפשר: "בתוך שבעה ימים". 

ימימה מזוז:

צריך לנקוב במספר הימים. 

היו"ר מיכאל איתן:

שתימסר הודעה לוועדת הכספים עם הפרסום.

אלי שהרבני:

הרי יום הפרסום לא יהיה בסוף שבוע. 

אברהם רביץ:
	
אני רוצה שנשאל את עצמנו: מה יקרה אם לא יודיעו על הצו לוועדת הכספים?

היו"ר מיכאל איתן:

נקרא את זה ברשומות.

אברהם רביץ:
	
משהו נעצר אם הם לא מעבירים את ההודעה? משהו צריך להיעצר. אולי נקבע שהם לא יכולים להפעיל את הצו?

היו"ר מיכאל איתן:

נגיש בג"ץ. אין סנקציה. 

ימימה מזוז:

לא, זה לא תנאי לתוקף.

היו"ר מיכאל איתן:

הצו לא תקף אם הוא לא פורסם. אם יושב-ראש ועדת כספים יהיה מודע לכך, הוא יבקש מעקב אחרי כל מה שמתפרסם ברשומות שנוגע לוועדת הכספים. הוא יבקש שיידעו אותו. זה פתרון פרקטי, ויש בו גם אלמנט אחר. אנחנו נוסיף את הנורמה: הם חייבים להודיע גם לוועדת הכספים. פקידים ינהגו נגד החוק סתם כך? למה? 

אליעזר כהן:

לעניין סעיף 1(א): צריך להוסיף את "אגרות": "מסים מלוות חובה, אגרות ותשלומי…". אני מבקש לוודא זאת. 

סיגל קוגוט:

כן, נעביר את זה לרשימה. 

היו"ר מיכאל איתן:

ההערה של גב' אלחנני נכונה.

ימימה מזוז:

נכון, אבל לדעתי החוק לא עשה זאת בכוונה. הרי יש אגרות ותשלומי חובה אחרים, שמשולמים לגופים אחרים, לא לאוצר המדינה. חלק גדול מהם לא מגיע לוועדת הכספים, בכוונה, כי אומרים שיש פיקוח אחר. זה המצב בתשלומים לתאגידים סטטוטוריים, למשל. נניח האגרות שגובה רשות שדות התעופה: הפיקוח שם הוא פיקוח של שר האוצר. יש דברים שהם בפיקוח אחר: למשל אגרת רשות השידור כן מגיעה לוועדת הכספים, זה לפי החוק הספציפי. אני חושבת שבמודע קבעו שהפיקוח הוא על תשלומי חובה לאוצר המדינה, ובנוגע לתשלומים אחרים המצב אחר.  

היו"ר מיכאל איתן:

למשל רשויות מקומיות. 

ימימה מזוז:

נכון, זה בכלל מחוץ לפיקוח. הפיקוח הוא של שר הפנים. 

סיגל קוגוט:

יש פיקוח, אבל הוא לא פרלמנטרי. 

ימימה מזוז:

	נכון, ואם זה יבוא לפרלמנט לא יהיה לדבר סוף. 

אליעזר כהן:

אולי לכן אנחנו מגיעים לקריסות כאלה בתקציבים של הרשויות. 

ימימה מזוז:

הפיקוח הפרלמנטרי יציל אותן? לא הייתי בונה על זה. 

אליעזר כהן: 

אולי צריך להגדיל את ההכנסות. 

אמיר אסרף:

או להקטין הוצאות. 

ימימה מזוז:

השיטה של הגדלת הכנסות נוסתה בשנים האחרונות ולא הצליחה. הגדלת הכנסות בתיאוריה. 

סמדר אלחנני:

	אותה קביעה בתקנות שייכת גם לסעיף קטן (א). בסעיף קטן (ב) כתוב שצריך אישור מראש בפרק הזמן שנקבע בחוק, אבל זה רלוונטי לכל התשלומים.

ימימה מזוז:

לא, כי הם לא בפיקוח פרלמנטרי. את עצם הטלת האגרות אי-אפשר להטיל אלא אם יש הסמכה לכך בחוק. אם יש הסמכה בחוק – התשלומים לאוצר המדינה צריכים פיקוח פרלמנטרי; התשלומים שאינם לאוצר המדינה אינם חייבים פיקוח פרלמנטרי. אבל הסמכות להטיל אותם חייבת להיות בחוק. 

סיגל קוגוט:

סעיף קטן (א) מפרט איך יטילו. סעיף קטן (ב) עוסק בפיקוח הפרלמנטרי. אלה שני עניינים שונים. 

היו"ר מיכאל איתן:

נכון. זה יכול להיות "בחוק" או "על-פי חוק", כלומר לא בחוק ממש. 

סיגל קוגוט:

נכון, אבל בדרך כלל יש הסמכה בחוק, הסמכה מפורשת בחוק, זה הביטוי שלנו היום. 

היו"ר מיכאל איתן:

למשל בתשלומים לבית ספר – יש הסמכה כזאת במקום כלשהו? מה שמטילים על ילדים כדי להשתתף בכל מיני דברים? 

אברהם רביץ:
	
יש הוראת גג, עד כמה מותר לדרוש.

היו"ר מיכאל איתן:

איפה ההסמכה בחוק לעשות את זה? זה על-פי חוק החינוך?

ימימה מזוז:

אני לא יודעת, אולי זה מחיר ולא אגרה – כלומר זה לא נכנס להגדרת תשלומי החובה. אולי קונים שירותים מסוימים ומשלמים עליהם מחיר, וזה לא נכנס לסעיף זה. 


היו"ר מיכאל איתן:

אבל כאן זה תשלום חובה, כי מחייבים את התלמידים לשלם אותו. 

ימימה מזוז:

הם קונים שירות. 

היו"ר מיכאל איתן:

אבל מחייבים אותם לקנות את השירות. 

ימימה מזוז:

אני לא יודעת, רק הסבתי את תשומת הלב לכך שיש גם הבחנה בין תשלומי החובה והמחיר. 

סיגל קוגוט:

נכון. לחבר הכנסת איתן יש קונספציה בנוגע למחיר ולאגרה, והוא לא מסכים עם העמדות המשפטיות העדכניות בנושא זה. בכל דיון מחדש אנחנו מגיעים להגדרות האלה. 

ימימה מזוז:

גם באגרה יש ברירה.

היו"ר מיכאל איתן:

נכון, אבל במחיר צריכה להיות ברירה. הילד הולך לבית ספר אומרים להוריו: או שאתם משלמים או שאתם מחוץ לבית ספר.

אברהם רביץ:
	
לא תמיד, לפעמים אומרים שהילד לא יצא לטיול. 

היו"ר מיכאל איתן:

אם הוא לא שילם בעבור הטיול, זה עוד בסדר, נניח, בהיבט הכלכלי. זה עניין של מחיר. טיול זה מחיר. 

ימימה מזוז:

אני לא יודעת מה המצב בנוגע לתשלומים לבית הספר. אולי זה כן מכוח חוק. 

היו"ר מיכאל איתן:

נתקדם. אני קורא את סעיף 2 בחוק היסוד. איך עשו את העסקה בבז"ן?

אתי לבני:

ואיך עשו את העסקה בצים?


ימימה מזוז:

על-ידי מי שהוסמך לכך בחוק או על פיו, לחלוטין. 

סיגל קוגוט:

חוק נכסי המדינה, בסעיף 5 שלו, קובע אישור פרלמנטרי על סוגים שונים של עסקאות. האם לא ראוי לקבוע בחוקה, כמו שקבענו בנוגע למבצעים צבאיים – וחוק נכסי המדינה יצטרך לפרט זאת – שעסקאות בעלות השלכה מרחיקת לכת על המשק ועל הכלכלה, צריך להיות בהן אישור פרלמנטרי? יצטרכו לתקן את החוק.

היו"ר מיכאל איתן:

למשל העסקה של בז"ן.

ימימה מזוז:

אלה השלכות מרחיקות לכת על המשק? למה צריך להביא את זה לאישור פרלמנטרי?

דלית דרור:

אני רואה שהכנסת רוצה לעשות תפקידי ביצוע. היא רוצה לאשר פעולות צבאיות בחוק יסוד: הצבא,

סיגל קוגוט:

הכוונה לפעולה שיכולה לגרור את המדינה למלחמה, לא לכל פעולה צבאית. 

היו"ר מיכאל איתן:

בקצב הנוכחי, כשאני רואה מה קורה היום עם חלק משרי הממשלה, אנחנו פשוט רוצים להיות בטוחים שלא נקום בבוקר והמדינה כבר תהיה מכורה למישהו ולא יהיה לנו הרבה מה לומר. למה לא לפקח?

דלית דרור:

יש הבדל בין פיקוח לבין אישור מראש.

היו"ר מיכאל איתן:

אני רואה איך לוקחים זיכיון, ואני לא יכול להבין למה זה לא עבר פיקוח פרלמנטרי. איך זה יכול להיות? המדינה נתנה זיכיון, הוא עומד להסתיים, הוא צריך לחזור לטובת המדינה, ועושים כל מיני הסכמים. 

ימימה מזוז:

אני לא חושבת שההסכם הזה הוא כזאת מציאה, אבל רק אסביר זאת: ההסכם הזה בסך הכול מעמיד את הקרקעות, שעד תום תקופת ההסדר עמדו לרשות בז"ן, בחכירה כזאת או אחרת לרשות בז"ן. הם משלמים על זה דמי שימוש. עסקאות כאלה נעשות בקרקעות גדולות בהרבה בכל שני וחמישי במנהל מקרקעי ישראל. 

היו"ר מיכאל איתן:

בכל הכבוד, אני לא מסכים.

ימימה מזוז:

מחר יש עסקת קרקעות עם הרכבת, אתה רוצה פיקוח פרלמנטרי? זה הרבה יותר גדול.

היו"ר מיכאל איתן:

אני לא מסכים. אני לא יודע מה הרכבת עושה. מה היא עושה? היא לוקחת את הקרקע לצרכיה?

ימימה מזוז:

מה בז"ן עושה?

היו"ר מיכאל איתן:

בז"ן זה עסק פרטי היום. יש שם 30% מניות של החברה לישראל. 

ימימה מזוז:

יש 26%, וזה לא פרטי בכלל. זאת עדיין חברה ממשלתית, עם 74%. 

היו"ר מיכאל איתן:

יש שם אנשים שקיבלו נכסי מדינה כתוצאה מהתרגיל הזה. 

ימימה מזוז:

אפשר להתווכח על המחיר. 

דלית דרור:

אין לדבר סוף. כשקובעים תוכנית מתאר ארצית יש לה משמעות מרחיקת לכת על הקרקע של האנשים, על השווי שלה, זה יותר מהקניין עצמו. גם זה יבוא לאישור פרלמנטרי? לפעמים הממשלה עושה דברים בעלי משמעות וחשיבות לאורך זמן. 

היו"ר מיכאל איתן:

יש עיקרון מסוים. העיקרון הוא שנכסי המדינה שייכים למדינה. כשרוצים למכור חלק מנכסי המדינה, להעביר את הבעלות לאנשים פרטיים – השאלה היא אם יש מקום שזה יהיה בפיקוח פרלמנטרי. 

ימימה מזוז:

אפשר ליזום דיון בכך. אגב, אם עסקת בז"ן תתאשר עד סופה היא תהיה חייבת אישור של ועדת הכספים של הכנסת. 

אליעזר כהן:

כל חבר כנסת יכול לעורר שאילתא. 

ימימה מזוז:

נכון, ובוודאי אפשר לעשות דיון בוועדה. אבל זה לא הליך של אישור. 

אתי לבני:

	מחר יש דיון בכנסת על מכירת צים.

ימימה מזוז:

אגב, שם זאת הפרטה. להפרטה יש צורך באישור של ועדת הכספים.

אתי לבני:

	גם לגבי המחיר?

סיגל קוגוט:

חוק נכסי המדינה קבע שעסקאות מסוימות צריכות אישור של ועדת הכספים. 

סמדר אלחנני:

	אבל האישור של הוועדה בענייני ההפרטה הוא רק לדרך ההפרטה.

ימימה מזוז:

לא נכון, יש שני שלבים: דרך ההפרטה ואישור העסקה.

סמדר אלחנני:

	לא, כבר לא מביאים אלינו את אישורי העסקאות, רק את דרך ההפרטה. 

ימימה מזוז:

אז למה מביאים את עניין צים עכשיו?

סמדר אלחנני:

כי חברי  הוועדה דרשו דיון בעניין זה. 

ימימה מזוז:

למיטב זיכרוני חוק נכסי המדינה קובע אחרת. 

סמדר אלחנני:

	שינינו את זה. 

אליעזר כהן:

גב' אלחנני, אחרי  כל מה שנאמר כאן, הכנסת תמיד יכולה לעורר שאלה. אם אני קורא בעיתון שצים נמכרת במחיר כלשהו, אני לא יכול לבוא ולשאול איך מכרו אותה?

סמדר אלחנני:

	יש דיון מהיר, בקשה לדיון מהיר.

היו"ר מיכאל איתן:

חבר הכנסת כהן, זאת לא הנקודה כרגע. השאלה היא אם צריך אישור של הכנסת כאשר מעבירים נכסי מדינה לאנשים פרטיים. זאת בעיה עקרונית, יותר ברמה הפילוסופית. האם הממשלה היא נאמן או היא בעלים. 

אתי לבני:
	
גם אם היא בעלים היא צריכה את האישור. 

סמדר אלחנני:

	בדיון בעניין אל-על הציגו את המסגרת והאופציות וכו'. ולא באו לאישור אחר כך. 

ימימה מזוז:

כי אם באים עם תשקיף, אין צורך. אי-אפשר לבוא אחר כך במקרה של תשקיף, התשקיף הוא הביצוע. 

סמדר אלחנני:

	יכלו למכור את אל-על במכרז פרטי. 

ימימה מזוז:

בתשקיף באים מראש, בעסקה פרטית לא באים מראש אלא בדיעבד. 

קריאה: 

זה כמעט לא מופיע בחוקות אחרות, נושא נכסי המדינה. כשסקרנו את המצב בעולם לעניין מקרקעין ראינו בחוקה אחת או אולי שתיים משהו שקשור לעשיית עסקאות בנכסי המדינה – כלומר שזה דורש חוק; לא היה שום דבר מעבר לזה. 

אתי לבני:

	אבל כן צריך לבדוק את זה בכיוון של ההפרטות. האם יש פיקוח פרלמנטרי על ההפרטות, על איך שהן נעשות ובאיזה מחיר?

קריאה:

לא בחוקות. אולי יש בחקיקה, אבל לא בחוקות וגם לא בסעיף הסמכה, מה שנקרא.

ימימה מזוז:

אני חושבת שהמצב המשפטי הוא עדיין כמו שאני טוענת, אבל אפשר לבדוק את זה אחר כך. לדעתי כל עסקה בהפרטה, מכירת מניות, חייבת לבוא לאישור ועדת הכספים. 

סמדר אלחנני:

	אסביר לכם את הרקע. פעם היו נותנים את האישור אחרי שהמשא ומתן נגמר. את זוכרת מה היה מתרחש. 


ימימה מזוז:

אז שוועדת הכספים תגיד לא. אישור הוא לא  עניין טכני בהגדרה. אתם יכולים להגיד לא. 

סמדר אלחנני:

	לכן הם ביקשו שדרך ההפרטה תובא לאישור: אם זה במכרז, בתשקיף, במכרז מצומצם, בחלוקת אופציות לאזרחי מדינת ישראל – יש דרכים רבות להפרטה. צריך לבוא לוועדה ולקבל אישור לדרך ההפרטה, לא למחיר.

ימימה מזוז:

סליחה, אני חושבת שאת טועה. נבדוק את זה. למיטב זיכרוני כשבאו עם התיקון לחוק החברות הממשלתיות רצו לייתר הצורך באישור לעסקה. לא קיבלו את העמדה הזאת, ובעצם כעת באים פעמיים: לעניין דרך ההפרטה ולעניין אישור העסקה. בהנפקה בבורסה באים ערב התשקיף לקבל את האישור. 

היו"ר מיכאל איתן:

רבותי, גמרנו את הוויכוח. הפתרון נמצא בסעיף 2. אחר כך יחליטו מה שירצו בעניין זה. אני קורא שוב את הסעיף. זאת הנורמה החוקתית. אם ירצו לשנות משהו בחוקים, ישנו שם. אני חושב שזה מספק אותנו כנורמה של חוקה. 

אתי לבני:

לא יודעים איך נעשות הפרטות? לא יודעים איך הכנסת מפקחת? את אומרת "לא נכון" והיא יושבת שם יום יום, היא מדברת מהפרקטיקה. היא נמצאת שם שנים רבות. 

היו"ר מיכאל איתן:

	חברת הכנסת לבני, דברי עם גב' אלחנני אחר כך, זה לא שייך לנו. 

אליעזר כהן:

זאת שאלה טובה. 

היו"ר מיכאל איתן:

יש חוק. ההפרטות נעשות על-פי חוק. יש חוק שדן בהפרטות ובפרוצדורה שלהן. יש ועדת שרים ועוד ועוד. זה לא נוגע לנו. 

סיגל קוגוט:

אין ספק שגם בלי שום הוראה חוקתית אפשר לתקן את חוק נכסי המדינה, אם נדמה שהיקף הדברים המובאים לאישור אינו מספק. קובעים משהו בחוקה רק כשרוצים לחייב לקבוע אותו בחוק. הסעיף הזה בחוקה לא אוסר לעבור על חוק נכסי המדינה ולתקן אותו. 

היו"ר מיכאל איתן:

להיפך, הוא מרמז בצורה חזקה מאוד, 

סיגל קוגוט:

לא, הוא מדבר על מי שעושה את העסקה.

ימימה מזוז:

זה נאמר רק על צד ההרשאה: מי שהוסמך לכך הוא רק מי שהורשה על-ידי המדינה.

אתי לבני:

	זאת כמעט אמירה סתם: מי שקיבל את הסמכות הוא מוסמך. זאת טאוטולוגיה. 

ימימה מזוז:

לא, אומרים שצריך הסמכה בחוק או לפי חוק; כלומר לא כל אחד יכול להסמיך. 

סיגל קוגוט:

ראש הממשלה לא יכול לומר פתאום: אתה מוסמך.

היו"ר מיכאל איתן:

אני התכוונתי לומר שזה מרמז על אחריות הכנסת. הכנסת מחוקקת את החוק, אם לא יהיה חוק, הממשלה לא יכולה לפעול. זה לא מהסמכות השיורית של הממשלה אלא זה צריך להיות על-פי חוק, במפורש. לכן המקור לעסקה הזאת, למסירת הנכסים, לקבלתם, הוא בסופו של דבר הכנסת ולא הממשלה. כי לממשלה יש סמכויות שאינן קבועות בחוק, היא יכולה לעשות דברים שאינם קבועים בחוק; אבל אם הם קשורים לנכסי המדינה, היא לא יכולה. זה מגביל את הסמכות השיורית של הרשות המבצעת. סעיף 2 קובע שאת זה הממשלה לא יכולה לעשות מכוח הסמכות השיורית שלה. 

סיגל קוגוט:

נכון, הוא קובע פרמטרים, הוא קובע שאת הדבר הזה צריך לעשות על-פי חוק. 

היו"ר מיכאל איתן:

	כלומר לכנסת יש כאן מעמד.

דלית דרור:

לכנסת כמחוקק. 

סיגל קוגוט:

משרד החוץ פועל על-פי הסמכות השיורית ואין שום חוק שמסדיר את פעולתו, ולעומתו ברור שכאן צריך הסמכה בחוק. לא ייתכן שהממשלה תחליט שפלוני אלמוני חותם.

אתי לבני:

	איזה חוק מסמיך אותם? חוק נכסי המדינה מסמיך את שר האוצר לבצע עסקאות? 

ימימה מזוז:

הוא מסמיך את שר האוצר כשר יחיד, והוא מסמיך את הממשלה לתת הרשאות. היא נותנת הרשאות לפקידים במשרדי ממשלה – מנכ"ל משרד וחשב או פקידים אחרים, עם הגבלה על סכומים, לפי תפקידיהם. 

אתי לבני:

	זה נעשה בצורת הרשאה? חקיקה היא כוללת. 

היו"ר מיכאל איתן:

כתוב פה: על-פי חוק, לא בהכרח בחוק. 

ימימה מזוז:

חוק נכסי המדינה קובע שמי שמוסמך לייצג את המדינה בעסקאות הוא שר האוצר לכל דבר ועניין, וחוץ ממנו מוסמך כל מי שקיבל הרשאה לכך מהממשלה. 

היו"ר מיכאל איתן:

נתקדם. אני קורא את סעיף 3(א)(1)-(2). למה רק לשנה אחת?

סיגל קוגוט:

יש סעיף אחר בעניין תוכנית תקציב רב-שנתית. 

אליעזר כהן:

השנה התחלנו לדבר על זה. 

אברהם רביץ:

	בכל שנה מדברים על זה. 

אלי שהרבני:

בפגישה הקודמת עלה רעיון להוסיף את הצפי לאומדן של פטור ממסים. 

אמיר אסרף:

זה מוגש. 

אלי שהרבני:

זה כללי מאוד. 

סיגל קוגוט:

כלומר כמו שיהיה כתוב בפסקה (4), "יצורף אומדן המקורות", כך יצורפו עוד אומדנים?

סמדר אלחנני:

	זה קיים לפי חוק יסודות התקציב, לא לפי חוק יסוד: משק המדינה. זה גם לא בצד ההוצאה. 

אמיר אסרף:

	זה קיים, בפירוט. זה ברור מאוד. 

סמדר אלחנני:

	זה כן בצד ההוצאה, בצד ההכנסות, הכנסות שליליות. 

אמיר אסרף:

זה בסוף החוברת הצהובה. 

סיגל קוגוט:

יש פירוט של ערבויות המדינה?

סמדר אלחנני:

	יש, מייד אדבר על זה; יש פירוט רק בדוח של החשב הכללי. 

היו"ר מיכאל איתן:

למה צריך את כל הפירוט של סעיף 3? 

סיגל קוגוט:

נקבע בו שהתקציב שנתי, שהוא חייב להיות בחוק, שהוא חייב להיות מוגש לכנסת – אלה הפרמטרים העיקריים בחוקות התקציב. 

היו"ר מיכאל איתן:

למה זה לא יכול להיקבע בחוק? כתוב שהצעת חוק התקציב תהיה מפורטת. השאר יכול להיות בחוק.

סיגל קוגוט:

הדרך לקבלת תקציב שנתי היא הוראה חוקתית מובהקת. מה יישאר מהחוק אם נוריד ממנו את כל הוראות התקציב? 

סמדר אלחנני:

	שמעתי שהיה לכם דיון בעניין של הצעת תקציב בשני שלבים. רציתי לבוא להעיר על כך. אגיד את זה בנקודות ואשמח לכתוב תזכיר על זה, אם תרצו. אני לא יודעת אם הכול צריך להיכנס לחוק יסוד או לא. קודם כול, התקציב שהממשלה מגישה מוגש as if ולא as is. כך אני קוראת לזה. אומנם התקציב מוגש 60 יום לפני המועד, אבל הוא מביא בחשבון שכל התיקונים שהממשלה יזמה בחוק דמוי חוק ההסדרים יתקבלו; הוא מביא בחשבון שכל תוכניות הקיצוצים – הכול כבר נעשה. לכן נוצרות הבעיות שאני רואה היום, שכולנו רואים. 

שלחתי ליושב-ראש וליועצת המשפטית של הוועדה את ערימות התזכירים שלי בנושא הזה. אני מבקשת בהם שהממשלה תבוא, תציג לפני ועדת הכספים או לפני הכנסת – אם כי ועדת הכספים מספיקה – את מה שאנחנו קוראים "הטייס האוטומטי": מה שמתחייב נכון לרגע זה, לפי החוקים הקיימים, לפי התחזיות הדמוגרפיות הקיימות, כי חינוך חובה או ביטוח זקנה הם פונקציות דמוגרפיות. כלומר בשלב הראשון אומרים מה מתחייב.

אברהם רביץ:

כמו הלוואות המדינה.

סמדר אלחנני:

	אחר כך יש החלק הקשיח בתקציב, והוא מתקשח משנה לשנה, כי הממשלה חייבת לכבד את ההרשאות להתחייב מהשנים הקודמות. במאמר מוסגר אומר שהדיון בתחום זה צריך להיות מפורט בהרבה. השנה תקציב המדינה הוא 250 מיליארד ש"ח ועוד קצת, ויש עוד תוספת של 60 מיליארד ש"ח ומשהו כהרשאה להתחייב. ההרשאה להתחייב מבוצעת בדרך כלל במשך חמש שנים, ולכן המשמעות היא שהוספנו עוד 12 מיליארד ש"ח לתקציב של השנים הבאות. 

אברהם רביץ:

	זה לא אותו קשיח. ההרשאה להתחייב לא אומרת שקרה אחד המקרים שמחייב את ההרשאה. אם נכנסים לפרויקט רכבות, למשל, השאלה היא אם בשנה המדוברת נמצאים כבר בשלב שיש לבצע את ההרשאה להתחייב; הרי זה תלוי בפעולות שנעשו. זה לא קשיח באותה מידה כמו קצבת הזקנה.

סמדר אלחנני:

	זה קשיח יותר.

היו"ר מיכאל איתן:

גב' אלחנני לקחה 60 מיליארד ש"ח שהם הרשאה להתחייב, והניחה שבאותה שנה יחייבו רק 12 מיליארד ש"ח.

אמיר אסרף:

כדי לדון בכך צריך להבין מהי מטרת ההרשאה; המטרה היא לגשר על שנות תקציב כשיוצאים לפרויקט. למשל בפרויקט הרכבת: יודעים שלחמש שנים צריך לשים 20 מיליארד ש"ח. אם רוצים לעשות את הפרויקט בלי הרשאה להתחייב, צריך לשים את הכסף היום, וָלא אי-אפשר אחרת לחתום על חוזה. לכן חותמים על חוזה של 20 מיליון ש"ח ושמים בתקציב המדינה הרשאה להתחייב. 

סיגל קוגוט:

היא רוצה שזה ידווח. היא לא נגד.

אמיר אסרף:

חלק כן ממומן באותה שנה.

היו"ר מיכאל איתן:

נניח שקיבלתי הרשאה להתחייב למיליון ש"ח ובאותה שנה הגעתי להסכם עם ספק, ועל פיו אשלם לו 100,000 ש"ח בשנה, במשך עשר שנים. בשנת התקציב הבאה הסכום של 100,000 ש"ח, מה שאני צריך לשלם, יופיע בספר התקציב?

אמיר אסרף:

	ודאי. 

אברהם רביץ:

אלה חובות המדינה, זאת לא הרשאה להתחייב. 

ימימה מזוז:

זה לא יופיע בסעיף חובות המדינה, אבל זאת המשמעות.

אמיר אסרף:

הרפרנט שאמור לתקצב יודע מראש מה ההרשאה שאמורה לצאת באותה שנה לטובת הפרויקט, בהחלט, זה מחויב: זה מופיע כחלק מהמזומנים. כמובן, הכול בהנחה שהעבודה בוצעה בשלמותה וכו'. 

היו"ר מיכאל איתן:

גב' אלחנני אומרת שעל מנת שיהיה דיון מושכל בתקציב המדינה צריך לראות אם יש תקציב או הכול כבר קבוע מראש. כי הרי יש חובות, וזה חלק קשיח; יש עדכונים של "טייס אוטומטי", שהם תוצאה של גידול במספר האנשים, של דמוגרפיה, 

אמיר אסרף:

יש גם חקיקה, החלטות ממשלה – הרבה דברים. 

היו"ר מיכאל איתן:

יש גם גזירות פחות מדויקות, אבל הן קורות במשך השנים: עלייה במדדים, דברים כאלה. אבל בעצם זה בסיס התקציב. נעזוב את זה. 

גב' אלחנני אומרת שיש עוד סוג של הוצאה שמחויבים לה, וזה אחוז מסוים מההרשאות להתחייב. 

ימימה מזוז:

בשלב הכנת התקציב כבר יודעים את זה, זה לא בהערכות. 

היו"ר מיכאל איתן:

ואז רואים מה נשאר מהתקציב. 

סמדר אלחנני:

	אני רוצה לגמור את הטיעון שלי. 

היו"ר מיכאל איתן:

רגע, משכורות הן גם חלק מהעניין, נכון?

אברהם רביץ:
	
למה? אפשר לפטר עובדים.

היו"ר מיכאל איתן:

בפועל לא מפטרים עובדים. 


ימימה מזוז:

גם גידול באוכלוסייה מגדיל את תשלומי הביטוח הלאומי, ואז באים ומציעים להקטין את התשלומים במקום אחר. זה "טייס אוטומטי" עד התיקון. 

היו"ר מיכאל איתן:

יש דברים שאינם מחייבים אוטומטית באופן תיאורטי, אבל בפרקטיקה כן. למשל כל סעיפי השכר: כמה עובדים הממשלה יכולה לפטר?

ימימה מזוז:

אפשר להפחית שכר.

היו"ר מיכאל איתן:

מעשית זה לא הולך. 

אברהם רביץ:

	כמה הממשלה הורידה עכשיו?

ימימה מזוז:

3%-4% בממוצע.

היו"ר מיכאל איתן:

כל הזמן מורידים, ובתלוש השכר שלי המשכורת עולה.

אברהם רביץ:

	זה בגלל המיסוי.

סמדר אלחנני:

	יש לי עוד כמה נקודות. 

ימימה מזוז:

	לא הבנתי מה הטענה לעניין ההרשאה. מה חסר?

סמדר אלחנני:

	מר אסרף הפסיק אותי. אביא דוגמה מכל הדיונים הקשים שהיו על תקציב הביטחון השנה: הבעיה היא הקשיחות בתקציב, שנובעת מהחלטות משנים קודמות, שהורו על הצטיידות בכיוון שהיום לא היו מחליטים עליו –  אבל היום צריך לשלם.

אברהם רביץ:

	אם יבטלו את טנק המרכבה, למשל?


סמדר אלחנני:

יש היום הרשאות להתחייב שהן החזר חובות ל-15F ול-F16, ואת זה אי-אפשר לבטל. יש גם הסכמי פנסיה.

ימימה מזוז:

זה כמו משכנתא.

אברהם רביץ:

	היה ברור שהדברים יעברו לחובות המדינה. אם ביצעו כבר את המלאכה ויש מטוסים, זאת חובה, זאת לא הרשאה להתחייב. זה חוב של המדינה.

ימימה מזוז:

חובות המדינה פרופר מנוהלים בצורה אחרת. זה בסעיפים של המשרדים. נניח שמשרד השיכון התחייב לבניית כמה בתים, וכבר בנו אותם. 

אמיר אסרף:

במהות זה חוב. טכנית זה נמצא במשרדים הרלוונטיים. 

סמדר אלחנני:

	המחוקק צריך לראות את התקציב. בגלל המכשור המשוכלל אפשר להוסיף טורים להצעת חוק התקציב. היום יש ארבעה טורים בערך; אחד מהטורים נובע מההרשאות. ההוצאה המתחייבת באותה שנת תקציב ובשנים הבאות היא הרשאה להתחייב משנים קודמות. אם היו עושים את זה בתקציב הביטחון, היו רואים שהכול כבר מחויב ואי-אפשר לקצץ. לכן מקצצים בקצבאות הביטוח הלאומי – כי זה בחקיקה; את זה אפשר לשנות ולקבוע 12% מהשכר הממוצע במשק במקום 16%. חוב לספקים אי-אפשר לקצץ. קבלן בניין שעשו אתו חוזה, אי-אפשר לשנות זאת. 

סיגל קוגוט:

את מדברת על שני שלבים. 

סמדר אלחנני:

	בשלב הראשון אני מנסה שיראו את התמונה שאנחנו קוראים לה "הטייס האוטומטי",
 אבל שיראו אותה בצורה ברורה יותר. 

סיגל קוגוט:

השאלה היא אם המועדים שונים או דרך הצגת התקציב האחד צריכה לדעתך לכלול יותר פרמטרים. 

סמדר אלחנני:

	אפשר להתפשר בעניין המועדים. אפשר לקבוע ש"הטייס האוטומטי" יובא 90 יום קודם. 


ימימה מזוז:

"הטייס האוטומטי" זה רק בסיס לדיון. הממשלה רואה מה יש בו ומחליטה איך להתמודד עם זה. סדרי עדיפויות הם עניין של הממשלה. 

אברהם רביץ:

	מה הממשלה עצמה עשתה בעניין השינוי בתוחלת החיים? זה לא "טייס אוטומטי", כי הממשלה פשוט הורידה את ההשתתפות שלה בכספי ההעברה לקשישים. היא הסתדרה עם הדבר הזה. 

ימימה מזוז:

"טייס אוטומטי" הוא בסיס לדיון. 

אברהם רביץ:

	"טייס אוטומטי" זה רק מה שמתחייבים קודם כול כלפי מדינות אחרות ואחר כך גם כלפי האזרחים. 

אמיר אסרף:

כשדיברנו על שני שלבים דיברנו על הבאת המסגרת שמוצעת על-ידי הממשלה ולא על הבאת "הטייס האוטומטי". יש ביניהם פער אדיר, זה לא דומה בכל. 

סיגל קוגוט:

נכון, זאת היתה ההצעה מהשבוע שעבר.

יצחק קליין:

איך מראים את המסגרת בלי "הטייס האוטומטי"?

סמדר אלחנני:

אני מבקשת להשלים את דברי.

היו"ר מיכאל איתן:

אחרי כל כך הרבה שנים בוועדת הכספים אמורה להיות לך מיומנות בעניין הזה. 

אברהם רביץ:

	היו לה ציפיות שבוועדת החוקה, חוק ומשפט זה יהיה אחרת. את לא מרגישה שחזרתי לחיים עכשיו?

אליעזר כהן:

אני מבקש מגב' אלחנני: כל הנושאים חשובים וקשורים לתקציב, אך לנו יש בעיה מה להכניס לחוקה מה לחוק וכו'. איך נעשה את העבודה? הסוגיה מעניינת.


סמדר אלחנני:

	אם תרשו לי. אני חושבת שהדיון הציבורי צריך להתנהל גם על החלק הזה, המתחייב. זה לא צריך להיות סודי. לכן אני מציעה משהו כמו as is ולא as if, 90 יום לפני המועד. חבר הכנסת שוחט עשה את זה כשהיה שר האוצר. הוא בא לוועדה עם תקציב המסגרת, משהו כמו "הטייס האוטומטי", מה שהתחייב. 

ימימה מזוז:

אלו שני דברים שונים לגמרי.

סמדר אלחנני:

	לטענתי צריך להגיש את התקציב המתחייב מהחוקים הקיימים, מהדמוגרפיה ומההרשאה להתחייב.

ימימה מזוז:

הדיון בתוך משרד האוצר מתחיל בצורה כלשהי מ"הטייס האוטומטי". זה שלב שלא רלוונטי לכנסת. 

סמדר אלחנני:

	אני חושבת שהוא כן רלוונטי. 

אליעזר כהן: 

	אחר כך אספר לכם סיפור מעניין על טייס אוטומטי. 

סמדר אלחנני:

	אני מנסה לחשוף את השורשים ולא רק את העלווה הצבעונית. כמו שאני קוראת לזה, לפני שיוצאים לדרך צריך לקחת מצפן, ולא מפה של 1:50,000. המצפן יראה לאן הולכים. ההחלטה שחלקו של תקציב המדינה בתמ"ג ילך וירד היא החלטה שהתקבלה בלי דיון ציבורי. 

ימימה מזוז:

זה היה בהצעת חוק ההסדרים בכנסת. יכלו לעשות על זה דיון ציבורי במשך חודשיים. זה שהוא לא התפתח זאת בעיה של הכנסת. 

סמדר אלחנני:

	התקציב מוגש כאילו הוא כבר התקבל. 

ימימה מזוז:

זה לשנים הבאות. יכולתם לדון בזה ולא לאשר. יש דברים שבהם הכנסת באמת לא עושה מספיק, זאת בעיה שלה. יש לה כל הכלים והיא לא עושה. 

סמדר אלחנני:

אני ברשות הדיבור. 


היו"ר מיכאל איתן:

אני מבקש לעצור אותך ברשות הדיבור ולשאול אותך: את מבקשת, את מציעה לנו, שנעגן את תהליך התקצוב של המדינה על-ידי קביעת פרמטר נוסף, שאתו יתחיל הדיון. שיהיה כתוב בחוקת המדינה שהממשלה תביא לאישור את תקציב המדינה בשני מהלכים. יהיה שלב ראשון – ננסח אותו מייד – ודיון בו יתקיים בפרק זמן כלשהו לפני סוף השנה. השלב השני יהיה הבאת התקציב המפורט בתאריך כלשהו. זאת הכוונה? 

אברהם רביץ:

	אתה חושב שזה צריך להיות במסגרת חוקה?

דלית דרור:

גב' אלחנני אמרה שהיא תפרט מה צריך לדעתה, ואתם צריכים להחליט אם זה חוקתי. 

סיגל קוגוט:

בשבוע שעבר הציעו שזה יהיה בחוקה. אני רוצה להבין מה המשמעות של הדברים. 

סמדר אלחנני:

	הדיונים הם רק על השוליים ולא על העיקר. אני מציעה שהדיונים יהיו על העיקר, גם כדי להדגיש למה מתחייבים ואיך הולכים קדימה. 

אברהם רביץ:

תני לנו דוגמה. מה היית רוצה? קחי משרד ממשלתי כלשהו: במה היית רוצה שנדון בשלב הראשון, שהוא כיוון דרך? 

סמדר אלחנני:
	
למשל כל ההעברות לביטוח הלאומי. 

אברהם רביץ:

	כלומר האידיאולוגיה.

סמדר אלחנני:

	התקציב הוגש כאילו כל הקיצוצים בתקציב הביטוח הלאומי התקבלו. 

אמיר אסרף:

הכנסת יכלה לומר שזה לא מתקבל. 

סמדר אלחנני:

	זה מה שאני אומרת. שקודם הכנסת תראה מה מתחייב מהמצב הקיים. 


אברהם רביץ:

	אני אגיד לך למה יש בעיה, ואת צריכה לעזור לנו: את אומרת שיהיה דיון ברמה העקרונית, הכיוונית, של כספי ההעברה;  אבל אולי אני רוצה להוריד את ההעברות אבל לשאול איפה זה הולך לפגוע? כאן כבר יורדים לפירוט.

היו"ר מיכאל איתן:

יש לי תיקון, שהוא פשוט, והוא יכלול הכול וייצור את הדינמיקה כפי שאת רוצה. יש לחייב את הממשלה, כמו שהיא מחייבת את עצמה, לבוא עם תקציב המסגרת. ואז אנחנו אומרים שהיא תבוא לכנסת ותאשר את תקציב המסגרת; רק לאחר מכן היא תבוא עם התקציב המפורט. זה יקל גם על הממשלה וגם על הכנסת. כי חלק גדול מהמלחמות כבר ייגמרו ברגע הזה. יאמרו שזאת המסגרת ואין בלתה. 

אברהם רביץ:

	אין לחברי הכנסת נתונים, אין להם ידע, אין להם הבנה.

היו"ר מיכאל איתן:

יהיה דיון על זה. 

אברהם רביץ:

	הם לא יכולים לקבל מספר אחד גדול ולחזות איך הוא ישפיע.

היו"ר מיכאל איתן:

היום הם מקבלים את זה במכה אחת. 

אברהם רביץ:

יש להם הפרטים. 

היו"ר מיכאל איתן:

ניתן להם את הפרטים. הדיון הראשון יהיה דיון כללי על המסגרת. היום מביאים את התקציב בקריאה ראשונה, ואחר כך עושים בו כל מיני שינויים ומביאים אותו לקריאה שנייה ושלישית. יש הצעה להוסיף שלב: לפני קריאה ראשונה תינתן המסגרת. 

אלי שהרבני:

ויעדים.

ימימה מזוז:

בדיון השני אסור לסטות מהמסגרת?

היו"ר מיכאל איתן:

	בשלב המסגרת יהיה דיון במאקרו. אחרי שהכנסת מאשרת את המסגרת התקציב חוזר לממשלה; ואז הממשלה מביאה לקריאה ראשונה את ספר התקציב. בשלב הזה חברי הכנסת רואים את הפרטים, כמו היום. לא גורעים כלום ממה שיש לכנסת היום. רק מוסיפים עוד דבר: דיון במאקרו.

אברהם רביץ:

	בלי פירוט למשרדים.

יצחק קליין:

יש כאן שתי נקודות נפרדות. 

סמדר אלחנני:

	אני יכולה לגמור את הצגת הדברים שלי?

היו"ר מיכאל איתן:

לא, בהמשך, אל תדאגי. אני נותן לך את זה בשיעורים. 

יצחק קליין:

ההבדל בין התקציב ב"טייס אוטומטי" לבין התקציב כפי שהאוצר רוצה להציע, בין שבאפריל ובין שבנובמבר, הוא המרחק של ההחלטות הפוליטיות: הכנסת צריכה לראות איפה אנחנו נמצאים אם לא נעשה כלום, לאן האוצר רוצה להגיע, האם רוצים להגיע לשם והאם רוצים להגיע לשם בדרך שהאוצר קובע או בדרך אחרת. גם אם יהיו שני מועדים – אפריל ונובמבר –  וגם אם יהיה מועד אחד, גב' אלחנני מציעה, בצדק, שהכנסת תראה איפה אנחנו נמצאים בלי שום החלטה, ותבדוק מהן ההחלטות. 

היו"ר מיכאל איתן:

מה שאנחנו מכירים מהמציאות שלנו הוא שכשהכול במכה אחת – כל חברי הכנסת מתייחסים לפרטים לפי מה שהם מייצגים, כל אחד והסקטור שלו. אם נקבע שלפני דיבורים על הפרטים יהיה דיון אחד ביעדים הגדולים, חברי הכנסת ישתחררו לרגע מהמחויבויות הפרטניות שלהם, שאני לא מזלזל בהן. 

אליעזר כהן:

עוד לא דיברנו על ההסדרים.

היו"ר מיכאל איתן:

הם יאמרו שהם עוד לא מחלקים, אבל הם כן קובעים מה הולך להיות תקציב המדינה. זה יהיה דיון בגדול. הם יקבלו את כל הנתונים ויוכלו לקבל החלטות. 

יצחק קליין:

יש לי שתי הערות: קודם כול, ברגע שמביאים את הסכם המסגרת מייד נכנסים לכל השאלות הפוליטיות. אני חושב שההפרדה מלאכותית, כי כבר כשרוצים לקבוע מסגרת מייד כל חבר כנסת חושב על היעדים שלו. 

היו"ר מיכאל איתן:

מה רע? לא מפריע לי, לגיטימי שחבר הכנסת יגיד שמאחר שצריך סכום כלשהו להתנחלויות הוא כבר עושה הערכת מצב שגירעון התקציב יהיה גדול יותר, ומראש יתמוך בגירעון גדול יותר.

אברהם רביץ:

	או בהעלאת מסים. 

יצחק קליין:

הערה שנייה: ההצעה של גב' אלחנני לשני מועדים היא חכמה אבל לא חוקתית. זה נכנס לאופנה באירופה, זה יוצא מהאופנה בארצות-הברית; אולי זה לא ייחשב חכם בעוד עשר שנים?

ימימה מזוז:

לא שהיא בלתי חוקתית, אלא היא לא שייכת לחוקה.

היו"ר מיכאל איתן:

	גב' אלחנני, בבקשה. 

סמדר אלחנני:

מה זה התקציב, מהי הממשלה? הממשלה מבצעת את החוקים שחוקקו חברי הכנסת ב-55 שנות קיום המדינה. זה כל מה שהיא צריכה לעשות. הצעת התקציב פשוט מתרגמת את זה. 

ימימה מזוז:

	את נסחפת, זאת לא התפיסה של הממשלה. יש דברים שבחקיקה ויש דברים שלא. זוהי רשות מבצעת על כל המשתמע מזה, זה הרבה מעבר לביצוע חוקים. 

סמדר אלחנני:

	היא חייבת לבצע את חוקי הכנסת. כלומר חלק מהתקציב הוא תרגום של החוקים: חוק ביטוח לאומי, חוק חינוך חובה וכו', ושל כל מיני החלטות שהכנסת החליטה, שהממשלה החליטה – שכולן קיבלו אישור של הכנסת, בין במישרין ובין בעקיפין. הממשלה מציגה את המספרים הנובעים מזה לפני הכנסת, לפני ועדת הכספים. 

הצד השני הוא השאלה מה תחזית התקבולים ממסים, ממלוות ומאגרות – כל מה שבסעיף 1(א). כלומר מה התחזית הסבירה הקיימת לפני שינוי שיעורים, רפורמות – כל מה שמתחייב מהחקיקה הקיימת של מסים והכנסות. 

בסך הכול שר האוצר, הוא ג'וגלייר – הוא צריך להחזיק לפחות שלושה כדורים באוויר: הוא צריך לתאם בין הרבה מאוד דברים. מצד אחד מצויות כל ההתחייבויות ב"טייס האוטומטי"; אחר כך ההכנסות ממסים, מלוות, וגם המענק האמריקני או מענקים אחרים, שגם בנוגע להם צריך לעשות תחזית קדימה – זה מה שעומד לרשותו; על זה ניצב הכדור השלישי שהוא צריך להחזיק באוויר, חוק הפחתת הגירעון. הוא צריך להתייחס לגירעון מסוים. 

התיאומים נעשים בתוך המשרד, ומשם מביאים את התוצאה הסופית לכנסת. הייתי רוצה לחייב את חברי הכנסת לאחריות גדולה, שיראו את התמונה. 

ימימה מזוז:

הכנסת לא חייבת לאשר את התוצאה הסופית. 

סיגל קוגוט:

את בעצם אומרת שפחות אכפת לך מהמועדים; את רוצה שכמו שבנוגע לסעיף (4), אומדן המקורות, יצורפו עוד דברים במפורש. 

סמדר אלחנני:

	בוועדת הכספים אני תמיד דורשת שהדיון בצד ההכנסות והמקורות יהיה הדיון הראשון. 

יש לי עוד שני משפטים: צריך לראות מה חוק הפחתת הגירעון מאפשר. צריך לעשות התאמות: או תוספת הכנסות או הקטנת הוצאות, כדי להתאים גם למספר הזה. איך אומרים? זאת משוואה אחת עם שני נעלמים. זה לא פשוט. הייתי מעדיפה שהדיון יהיה מוקדם יותר. 

העניין הבא הוא המקדמים: האישור שממשלת ישראל נותנת לשר האוצר הוא על התקציב במחירי השנה השוטפת. הם אומרים: תגיש אותו לכנסת במקדמים. 

היו"ר מיכאל איתן:

אני מצטער, אני לא יכול להמשיך כך. קיבלתי עכשיו החלטה שהדברים שעליהם את מדברת – אני מוכן לעזור לך, אני מוכן שהם יהיו, אבל בחקיקה. במקביל לחוק היסוד אנחנו עובדים גם על חוקים. לא אכנס לכל הדברים האלה בחוקה של מדינת ישראל. מעבר לעניין הצורני, כלומר העובדה שאנחנו לא יכולים לרדת לפרטים, יש כאן גם עניין מהותי: יכול להיות שמה שנראה לנו היום חשוב, יסתבר בפרקטיקה שהוא הפך לפארסה, שהוא לא שווה כלום, וירצו לשנות את המצב. אז למה לכתוב זאת בחוקה, לא מספיק שזה יהיה בחוק?

אברהם רביץ:

	אני רוצה לומר עוד משהו. 

סמדר אלחנני:

עוד נקודה. דוח הסילוקים: כמו שמכניסים את תחזית ההכנסות ממלוות, זה כתוב בחוקה, צריך להכניס גם את לוח הסילוקים של חובות המדינה, בפריסה קדימה.

ימימה מזוז:

תבקשי ממשרד האוצר, והוא ייתן לך. אני לא חושבת שהוא יכול להסתיר ממך את המידע הזה. 

אברהם רביץ:

הוא תמיד מגלה.

סמדר אלחנני:

	גם את תחזית הכנסות אקבל באותה דרך, אז למה זה כתוב בחוק?

ימימה מזוז:

אני חושבת שבחוק נוקבים רק בתחזית הכנסות ולא בדברים אחרי כי זה תנאי מוקדם לקביעת כל ההוצאה. תקציב המדינה הוא במונחי הוצאה. צד ההכנסה הוא לא חלק מחוק התקציב; אבל חייבים להציג תחזית כלשהי של ההכנסות כדי לייצר מספר רציני בצד ההוצאה. זה הנושא היחיד שהוא חיוני. אומרים: אנחנו לא נדון ברצינות אם לא תתקבל תחזית של ההכנסה.

אמיר אסרף:

אי-אפשר לדון בגג ההוצאה בלי זה. לוקחים את גג ההכנסה, משליכים עליו את הגירעון, וזה גג ההוצאה. 

ימימה מזוז:

זה הדבר היחיד שיש לו רלוונטיות לחוק יסוד. 

סמדר אלחנני:

	רק חיזקתם את מה שביקשתי עכשיו. 

ימימה מזוז:

כל השאר הם אין סוף דברים שאפשר לבקש בדיון, ואפשר לא לקיים שום דיון בלי לקבל אותם. 

אברהם רביץ:

	יש כאן טעות מן היסוד. את עושה מעין השוואה בין מה שקורה היום בממשלה לבין מה שצריך לקרות בכנסת. גם בממשלה יש שני שלבים, הם מחליטים קודם כול על המסגרת ואחר כך שר האוצר יושב עם כל משרד ומחלק לו, מתוך המסגרת הזאת, את המנה שלו. כשהשר משתולל שר האוצר אומר לו: תגיד לי מאיזה משרד אתה רוצה שאוריד? אלה כללי המשחק. 

את מציעה דבר מרחיק לכת: ההצעה היא שבשלב הראשון המסגרת תובא לכנסת, לאישורה. זה הפך כבר להיות כמו חוק, אולי אפילו כמו חוק יסוד. ואז אנחנו לא יכולים לדון בזה בכלל. היום זאת רק החלטת ממשלה. 

סמדר אלחנני:

	זה בדיוק לא מה שאמרתי. בדיוק ההיפך. 

היו"ר מיכאל איתן:

	אני אמרתי. 

ימימה מזוז:

נכון. גם הכסת לא תכבול לעצמה את הידיים. הכנסת תכבול את ידיה? אם הקיצוצים לא ייראו לה, היא לא תשנה? 

אברהם רביץ:

	חבר הכנסת שרוצה לעגן בחקיקה את "שור שנגח את הפרה ונמצא עוברה בצדה" כבר לא יכול לעשות את זה בשלב הזה, כי הוא הסכים למסגרת התקציב. הוא לא רוצה להסכים. הוא רוצה להגיע למסגרת מלמטה, לא מלמעלה. 

סמדר אלחנני:

לא אמרתי זאת. 

היו"ר מיכאל איתן:

אני אמרתי את זה. 


ימימה מזוז:

במצב הקיים אין שום מניעה לקיים את הדיון שגב' אלחנני מבקשת לקיים. הכנסת יכולה לעשות הכול היום, זה תלוי בה. היא יכולה לדרוש לראות מאיפה התחלנו את הקיצוצים, לדרוש להזיז את ההוצאה התקציבית או את הפחתת הגירעון. היא יכולה הכול. אם היא רוצה יש לה החופש לקיים את הדיונים האלה. 

היו"ר מיכאל איתן:

אני חוזר ואומר: הנקודה הקריטית, כך אני מבין זאת, היא שרוצים לחייב גם את הכנסת בחוקה. לכן יש היגיון בכך שגב' אלחנני באה הנה. היא אומרת: גם הכנסת צריכה לפעול על-פי מה שבחוקה, ואם בחוקה ייאמר שהכנסת חייבת לקיים דיון במאקרו כמה חודשים קודם לכן, ורק אחר כך להיכנס בתקציב עצמו – הכנסת תדון ברצינות. 

אליעזר כהן:

המסגרת והמטרות – זה רעיון טוב; בוויכוחים הפוליטיים נבין מהי המסגרת ומהן המטרות, בתחילת התהליך. 

ימימה מזוז:

אבל בדיון, לא בקביעת מסגרת. 

היו"ר מיכאל איתן:

אבל יש התנגדות. חבר הכנסת רביץ אומר שהוא לא רוצה את מה שרוצים לכפות עליו, הוא לא רוצה להתחייב. 

סיגל קוגוט:

ברור שזה יחייב גם את הכנסת. 

דלית דרור:

חשבתי שזה אינטרס של האוצר לעשות את זה דו-צדדי; חברי הכנסת כבר יהיו נעולים במסגרת. 

היו"ר מיכאל איתן:

לדעתי כך צריך להיות. 

דלית דרור:

לדעתי זה דיון אחראי יותר, אבל זה לא בחוקה.

סיגל קוגוט:

ברור שהחוקה כובלת גם את הכנסת. 

היו"ר מיכאל איתן:

הכנסת לא מוכנה להיות אחראית. היא לא מוכנה לחייב את עצמה בהחלטה שהחליטה. 


סמדר אלחנני:

	לא דיברתי על מסגרת. דיברתי על משהו אחר לגמרי: פשוט לחשוף.

היו"ר מיכאל איתן:

מי מפריע לך לחשוף?

סמדר אלחנני:

	אם אני אכניס את זה לחקיקה, יהיה לזה כוח אחר; זה הניסיון שלי: מכל הניסיון שצברתי אני חושבת שאם נלך אחורה שלב אחד מוקדם יותר, 

אברהם רביץ:

	זה מעקר את התהליך. 

סמדר אלחנני:

	זה לא חוק מסגרת, זה בדיוק לא זה. המשמעות היא להראות את המצב. 

סיגל קוגוט:
	
	אפשר לעשות את זה בחוק רגיל. 

היו"ר מיכאל איתן:

גם לא צריך חוק. יושב-ראש ועדת הכספים יכול לקרוא לשר האוצר ולומר לו שהוא רוצה לקיים דיון על המסגרת ארבעה חודשים לפני המועד. 

אמיר אסרף:

מייד אחרי קבלת המסגרת בממשלה. אז יש מסגרת בוודאות. 

סמדר אלחנני:

	אני לא יודעת למה אתם קוראים כאן מסגרת. אני מדברת על התקציב המחייב לפי החוקים במצב הקיים. 

היו"ר מיכאל איתן:

הוא יכול לעשות את זה עכשיו, היום. אם הוא רוצה הוא יכול לקרוא היום לגורמים באוצר ולומר: אני רוצה לדעת, נכון לרגע זה, מה עומדת להיות תחזית פירעון החובות, מה עומדת להיות המחויבות שלנו לחקיקה, לגידול בהוצאות כתוצאה משינויים דמוגרפיים, מה הפירעון של ההרשאה להתחייב שיהיה השנה. בכל רגע אפשר לקבל נתונים כאלה. מה הסיפור? מה החידוש?

ימימה מזוז:

רוצים לחייב את חברי הכנסת לנהל דיון רציני. 

דלית דרור:

	היא רוצה לחייב את ועדת הכספים לקיים דיונים רציניים, דיוני מאקרו. 

סמדר אלחנני:

אל תכניסו מילים לפי.

ימימה מזוז:

כך אנחנו מפרשים את דברייך. 

היו"ר מיכאל איתן:

יש לי פתרון: כתבי מה שאת רוצה. תכתיבי לי, עכשיו, כתרגיל אינטלקטואלי. 

סמדר אלחנני:

	אכתוב.

היו"ר מיכאל איתן:

תכתיבי לי, אני כותב, רק כמשחק סימולציה. 

סמדר אלחנני:

	שלחתי לך את כל התזכירים שלי. אני לא יכולה להיכנס לנעלי המשפטנים, אני לא יודעת באיזה חוק זה צריך להופיע. 

היו"ר מיכאל איתן:

מה את רוצה שיהיה בחוק?

סמדר אלחנני:

אני רוצה ש-90 יום לפני תחילת שנת התקציב הבאה שר האוצר יגיש לוועדת הכספים של הכנסת את אומדן התקציב לשנת התקציב הבאה לפי המצב הקיים של החוקים והתחזיות הכלכליות הקיימות, זאת אומרת הדמוגרפיה וההתחייבויות הקיימות שיש לו. תתלווה לכך תחזית ההכנסות הצפויה לפי מצב החוקים הקיים. 

היו"ר מיכאל איתן:

בסדר. יש לי בקשה ממך: חבל להמשיך את הדיון. זה לא יהיה בחוקה. כתבי לי את זה. אני אחשוב איך לקדם את זה. 

ימימה מזוז:

זה לא תפקידך. זאת חקיקה של ועדת הכספים.

דלית דרור:

הוא יכול להגיש הצעת חוק. 

סמדר אלחנני:

	השלב השני שצריך להיות בשלב מקדמי: דיון מוקדם על תחזית הצמיחה, תחזית האינפלציה.

אברהם רביץ:

זה צריך להיעשות בוועדת הכספים. היא עושה את זה, לא?

אלי שהרבני:

כמעט לא.

סמדר אלחנני:

	יש לי נאמנות כפולה. שזה ייכתב בחוק. אני מציעה לכם. 

היו"ר מיכאל איתן:

אני מבקש שתכתבי את זה, ננסח את זה. אני רוצה להמשיך הלאה. 

אדווין פרידמן:

יש לי הצעה לסדר. אם נתמקד בעקרונות ובמה שייכנס לחוקה יהיה לנו קל יותר להתקדם. אם נעבור סעיף-סעיף ונדבר על ההליך הקיים ואיך לשפר אותו, נגלוש לדברים שאין מקומם בחוקה. אני חושב שיהיה קל יותר אם לא נתחיל בקריאת סעיפי חוק היסוד.

סיגל קוגוט:

אנחנו מסיימים, זה האחרון כמעט.

אדווין פרידמן:

כאן יש הרבה סעיפים. 

סיגל קוגוט:

יש עוד שלושה סעיפים, ואחד שינינו רק לפני שנה. לא צריך לעבור עליו. 

אדווין פרידמן:

	אנחנו גולשים לדיון שלא מעניין החוקה.

אליעזר כהן:

הוא חשוב מאוד, אבל לא לכאן. 

דלית דרור:

לכנסת אין אינטרס לסנדל את עצמה בתהליך שיהיה קבוע בחוקה.

היו"ר מיכאל איתן:

אנחנו משקיעים מאמץ רב בעבודה הזאת, והיא גולשת מעניינים חוקתיים. כשנסכם את עבודתנו נבוא בהמלצות לא רק בנוגע לחוקה לישראל, אלא הן יכללו גם שינויים שמתחייבים מהצעת החוקה, השלכות שלה על חוקים אחרים. נכניס בפרק הזה גם את ההצעות שייראו לנו כדברים שיכולים לקדם ולסייע, ברוח הדברים שנשמעו כאן בדיונים. 

במסגרת זאת נצרף גם שינוי בחוק, אני לא יודע באיזה חוק, אבל יכול להיות שיהיה חוק יסודות המדינה. יהיה פרק בחוקה שיקראו לו "משק המדינה", ויהיה חוק שקוראים לו "משק המדינה".

אדווין פרידמן:

גם חוקה וגם חוקי יסוד?

סיגל קוגוט:

לא, גם חוקה וגם חוקים רגילים, שיחוקקו עם החוקה. 

היו"ר מיכאל איתן:

יהיה פרק בחוקה שייקרא ממשלה ויהיה חוק ממשלה.

סיגל קוגוט:

זה כבר יש.

היו"ר מיכאל איתן:

נכון, נוסיף עליו.

אליעזר כהן:

יש לי הערה: בתחילת הדיונים חבר הכנסת איתן אמר שהחוקה צריכה להיות מסמך מצומצם מאוד. אתה מכיר את זה, מר פרידמן. מתחתיה יהיו ספרי חוקים עם פירוט. זה נכון גם לסעיף הזה. 

יש לי שאלה אחרת: יש כמה חברי כנסת שמגישים הצעת חוק לבטל את חוק ההסדרים; איפה אנחנו עומדים בעניין הזה? 

דלית דרור:

יש הנחיה של היועץ המשפטי לממשלה מיום 31 בדצמבר השנה, בנושא חוק ההסדרים, או בעצם החקיקה שנלווית לתקציב – בין שקוראים לה חוק הסדרים ובין שקוראים לה בשם אחר. הוא מנחה את הממשלה לעניין אופן הדיונים. זאת הנחיה חשובה מאוד, שמופנית קודם כול לממשלה.

סמדר אלחנני:

	אענה על זה את מה שעו"ד מזוז ענתה לי. הכנסת יכלה לזרוק את חוק ההסדרים.

דלית דרור:

נכון, אבל אפשר לומר, בלשון המעטה, שיש מה לתקן גם בעבודת המטה של הממשלה בתחום זה. 

אליעזר כהן:

הכנסת והממשלה לא זורקות את החוק הזה בגלל מבנה הממשל שלנו. אנחנו רפובליקה קואליציונית. הקואליציה דואגת לעצמה. במבנה אחר זה לא היה קיים. אפשר לזרוק את חוק ההסדרים, אבל מי יעשה את התקציב, אנחנו?

אברהם רביץ:

רצו שהחוקה תחייב שלא יהיו חוקים לא ראויים. חוק ההסדרים הוא חוק לא ראוי, הוא לא מתקבל לאחר דיון. 

דלית דרור:

ההנחיה היא מנהלית לאופן קבלת ההחלטות בממשלה. 

אליעזר כהן:

עו"ד דרור אמרה שלא דנים בחוק ההסדרים והעירו שהכנסת יכולה לסלק את חוק ההסדרים. חבר הכנסת רביץ אמר שחוק ההסדרים הוא חוק לא ראוי. אז מה נעשה בו בנוגע לחוקה?

סיגל קוגוט:

זה באמת תלוי בכנסת. קריאה ראשונה, לא; זאת ההנחיה של היועץ המשפטי. אבל לעניין מה שקורה אחר כך – הפיצול וכו' – הכנסת רשאית. 

אליעזר כהן:

זה רק בגלל המבנה הקואליציוני, אך ורק בגלל זה. 

היו"ר מיכאל איתן:

תמחקו את המילה "הסדרים" בחוק ההסדרים. זה לא רלוונטי. אציג את זה אחרת: הכנסת קבעה מהלך חקיקתי, שיש בו התחכמות כלשהי ללשון החוק כפי שהיא היתה. החקיקה, כפי שהיתה, דיברה על שלוש קריאת; בחוק הקרוי חוק ההסדרים – והוא יכול להיות גם חוק הביטחון או חוק המשפט או חוק הזקנים – 

אליעזר כהן:

לכן חבר הכנסת רביץ קורא לו חוק לא ראוי. 

היו"ר מיכאל איתן:

בחוק זה לוקחים עשרה חוקים, ובמקום להביא כל אחד מהם, בנפרד, לקריאה ראשונה ואחר כך לוועדה המתאימה – מצרפים אותם יחד; קוראים להם פרקים בתוך חוק-על כולל ואומרים שזה חוק אחד. 

אליעזר כהן:

זאת חלוקה קואליציונית.

היו"ר מיכאל איתן:

זה לא חייב להיות בחוק ההסדרים. 

אליעזר כהן:

בדרך כלל זה כך. 

היו"ר מיכאל איתן:

עד היום זה כך, אבל התוכן לא משנה כעת. מה רע בחוק ההסדרים? קודם כול ויתרו על קריאה ראשונה נפרדת. שנית, לא הביאו אותו לוועדות המתאימות אלא הלכו לוועדות שלא נוגעות בדבר בהכרח. בצד הלא פורמלי הבעיות הן בלחץ ובמהירות שחוקקו. זה העניין.

זה לא נוגע בהכרח לענייני תקציב. מחר זה יהיה בחקיקה בענייני ביטחון או בכל מיני נושאים. הדיון כאן הוא דיון של חקיקה, לא של תקציב ולא של משק המדינה; זהו דיון בצורת החקיקה. כשאנחנו קובעים חוקה והיא מכפיפה את הכנסת לחוקה – זאת בדיוק המטרה: שנשאל את עצמנו אם זה בסדר שהכנסת תסטה מעקרונות החקיקה שאנחנו מעגנים בחוק יסוד: החקיקה. ואם אנחנו סוטים מעקרונות החקיקה, באילו מקרים ובאילו תנאים היא תתבצע? זאת סוגיה קלסית של חוק יסוד: החקיקה. 

אברהם רביץ:

	בכל חוקי ההסדרים, מאז שאני זוכר אותם, ואני הייתי כאן בזמן מודעי, 

דלית דרור:

מודעי התחיל ב-1985. 

אברהם רביץ:

אני כאן מ-1988, קצת אחרי מודעי. יש כותרת בחוק ההסדרים: חוק ההסדרים בא לסייע לתקציב המדינה. לכן, אם זאת הכותרת המנחה, לא יכול להיות שיהיו שם חוקים שאין להם שום קשר לתקציב. 

היו"ר מיכאל איתן:

אתה מדבר בהיבט הפרקטי, אני מדבר ברמת העיקרון. 

אברהם רביץ:

	במהות אתה צודק, ניתחת את זה נכון. 

היו"ר מיכאל איתן:

צריך לראות את זה קצת יותר רחב: איפה כתוב בחוק ששר החקלאות לא יכול לאסוף מחר 30 חוקים – בחקלאות, בביטחון, בקליטה – ולומר שלכבוד ט"ו בשבט הוא מביא לכנסת 30 חוקים? הוא יבקש שלכבוד ט"ו בשבט יאשרו אותם. זה גם יום ההולדת של הכנסת וזה גם קשור לחקלאות. יגידו לו: מה לעולים ולט"ו בשבט? והוא ימצא קשר כלשהו, הוא ימצא גם קשר כלשהו לביטחון. זה אותו דבר. 

אני שואל אותך כמחוקק, אל תסתכל עכשיו על הממשלה: אילו מגבלות אתה מוכן להטיל על עצמך, כמחוקק, בחוקה, שבגללן לא תוכל לעשות קיצורי דרך? אתה רוצה שהחוקה תקבע בצורה חד-משמעית שאין צירוף מסוים של חוקים –  אני לא יודע איך נקבע זאת, גם זה קשה.

סיגל קוגוט:

	לפעמים צריך לצרף. 

ימימה מזוז:

בחוק גיל פרישה יש תיקונים ב-15 חוקים, שם זה דווקא ענייני. 

היו"ר מיכאל איתן:

אלו בעיות של חקיקה ולא בהכרח בעיה של חוק ההסדרים. 

אברהם רביץ:

	הבעיה היא כזאת: אומרים לי שאהיה מחוקק סביר. וזה בהחלט לא יהיה סביר אם יביאו חבילה של 30 חוקים ויבקשו שאצביע בעד או נגד בלי שאוכל להזמין משלחות, ללמוד. 

היו"ר מיכאל איתן:

תלוי מה החוקה תגיד. מישהו יגיד לך: מה בנוגע לחוק אחד שכולל 100 סעיפים?

אברהם רביץ:

	צריך לעבור על כל סעיף. 

היו"ר מיכאל איתן:

צריך לנסח בחוק יסוד: החקיקה את החובה שהכנסת כפופה לנורמות שהיא לא יכולה לסטות מהן. זה המקום הקלסי. 

אברהם רביץ:

	שאדם יתנהג לפי הסבירות – לשם כך צריך חוקה?

היו"ר מיכאל איתן:

אלא מה?

אברהם רביץ:

	רוצים שנהיה רובוטים?

דלית דרור:

רגע, זה יידון מחדש בפרק החקיקה?

סיגל קוגוט:

	השאלה מהו המקום הגיאומטרי של הדיון. 

היו"ר מיכאל איתן:

הוא היה נגד חוק ההסדרים אבל עכשיו הוא לא רוצה לעשות את הגבלה. פתאום הוא תופס שזה משהו אחר, שלא נוח לו. 

דלית דרור:

אני מבינה שיש שתי שאלות: אם נקבע ברמה החוקתית או החוקית או בכלל לא אלא נשאיר את זה לתקנון הכנסת; השאלה השנייה: אם ברמה החוקתית – האם בחקיקה או במשק המדינה.

היו"ר מיכאל איתן:

זה חייב להיות בחקיקה. השאלה היא אם הכנסת מוכנה להגביל את עצמה בחוקה שתאמר לחברי הכנסת: אתם לא יכולים לחוקק איך שמתחשק לכם, עליכם לקבוע כללים שלפיהם אתם מחוקקים. 

דלית דרור:

יהיה גם חוק הליכי חקיקה, גם ברמה של חוק רגיל? יש דברים בתקנון שצריכים להיות בחקיקה.

סיגל קוגוט:

כל מה שנאמר כאן הוא שזה לא קשור לתקציב דווקא. זה קשור להליכי חקיקה. היום זה תקציב, מחר זה משהו אחר. 

דלית דרור:

בדברים אחרים הבעיה לא קיימת.

אברהם רביץ:

	מישהו אמר: כל העולם הוא משל. מה הנמשל? כסף. זה חוק ההסדרים. 

יצחק קליין:

אני רוצה להעלות שוב נקודה שהזכרתי בשבוע שעבר: מה שלא כלול בחוק הזה הוא שיש פער גדול בין תקציב המדינה כפי שהוא מובא לכנסת לבין ההוצאות של הסקטור הממשלתי בכללו. זה הנושא המאקרו-כלכלי הרלוונטי. יש לכנסת דרכים עקיפות להשפיע על זה.

סמדר אלחנני:

	אתה מדבר על הסקטור הציבורי. 

ימימה מזוז:

כבר העלית את הדיון הזה בשבוע שעבר.

יצחק קליין:

אני מעלה זאת שוב, לא הגענו לשום הסכמה.

יש 40-50 מיליארד ש"ח בשנה, שמוצאים על-ידי כל מיני גופים ציבוריים, ויש להם השפעה מאקרו-כלכלית בדיוק כמו כל הוצאה של תקציב המדינה. הכנסת, אף שיש לה השפעות עקיפות על ההוצאות הללו, אף פעם אינה דנה במה שהמדינה מוציאה ככלל, אלא היא דנה במה שהכנסת מוציאה, בתקציב הממשלה. 

סמדר אלחנני:

	תקציב הממשלה הוא באישור הכסת.

יצחק קליין:

השאלה היא אם רוצים להסמיך את הכנסת לדון בכל המכלול. 

אמיר אסרף:

דיברנו על זה בשבוע שעבר. אמרנו שזה לא אפשרי. 

אמיר אסרף:

דיון תמיד אפשרי. 

סיגל קוגוט:

ד"ר קליין, באיזה מובא אתה רוצה את הדיון? כאינפורמציה אפשר. אבל הכוונה שהכנסת תאשר את זה? 

יצחק קליין:

כן.

היו"ר מיכאל איתן:

רבותי, תסלחו לי, אני קורא את החוק ואנחנו מתקדמים. ההערה הזאת נידונה בישיבה הקודמת. השארנו זאת כך, לא לקחנו לעצמנו סמכויות נוספות. הערת את זה בישיבה הקודמת. 

אני קורא את סעיף 3(ב)(1).

סיגל קוגוט:

	קראת את זה. צריך לקרוא את 3(ג).

	רגע, כרגע, לפי מה שהבנתי, ההחלטה היא שלא תהיה בחוקה הוראה על שני שלבים.

היו"ר מיכאל איתן:

נכון, נצרף זאת בהצעת חוק. נראה איפה נשבץ את זה. גב' אלחנני תגיש את הרעיונות ואנחנו נחוקק את זה. נגיש את זה עם השינויים שיבואו.

סמדר אלחנני:

	אגב, היו הצעות חוק פרטיות בנוסח הדברים האלה. 

היו"ר מיכאל איתן:

אני מבקש להתקדם. אני קורא את סעיף 3(ב)(2)-(3).

סיגל קוגוט:

אגב, אין בעיה שיהיה ברור שהמועד הוא אותו מועד, נכון?  הבנתי שהשנה היתה עם זה בעיה. הכוונה היא ש-60 הימים חלים גם על סעיף (ג). 

דלית דרור:

אני לא חושבת. 


סמדר אלחנני:

	אפשר לפתור כאן את הבעיה של תקציב הביטחון? כוונתי לוויכוח העקרוני על תקציב הביטחון. 

ימימה מזוז:

בחוק יסודות התקציב.

סמדר אלחנני:

	הכוונה לכך שהכנסת אישרה את המסגרת, וועדת תקציב הביטחון יכולה לעסוק רק בחלוקה.

ימימה מזוז:

חוק יסודות התקציב מסדיר זאת. 

סמדר אלחנני:

את לא יודעת מה קרה פה. 

ימימה מזוז:

אני יודעת. תתקני את חוק יסודות התקציב. למה אני לא יודעת מה קרה?

סמדר אלחנני:

	לא היית בישיבות. 

ימימה מזוז:

זה לא אומר שאני לא יודעת. אני יודעת ואני אומרת: השאלות והפתרונות הם בתחום חוק יסודות התקציב. 

סמדר אלחנני:

אז למה תקציב הביטחון בחוק יסוד?

סיגל קוגוט:

כתוב רק שזה לא על שולחן הכנסת בגלל הסודיות, לכן זה על שולחנה של ועדה. 

סמדר אלחנני:

	גם זה היה יכול ללכת לחוק יסודות התקציב.

דלית דרור:

מה הוחלט? העניין של 60 יום מופיע או לא? 

סיגל קוגוט:

	נראה, לא בטוח. 

היו"ר מיכאל איתן:

כותבים כאן, בנורמה של חוקה, שהצעת התקציב תהיה מפורטת. לא הייתי בטוח שזה צריך להיות בחוקה, אבל כך החליטו. נניח. אם זה כתוב, יש מקום שייכתב גם שתקציב משרד הביטחון לא יוגש. וָלא כל החוק לא יוכל לעמוד מול זה. 

אני קורא את סעיף 3(ב)(4) ואת סעיפים קטנים (ג)-(ד). כאילו הכנסת תאשר תקציב ביניים. 

סיגל קוגוט:

	זה היה פעם? השתמשו בזה? 

סמדר אלחנני:

	לא זכור לי. אני רוצה לטעון שאולי צריך לאחד את סעיף 3ב. כמו שאמרת, אם הכנסת לא אישרה להם את התקציב למה שהיא תאשר להם תקציב ביניים? אבל יש מנגנון אוטומטי. 

אברהם רביץ:
	
אולי כן. 

סיגל קוגוט:

נכון, אלה שני תיקונים משנים שונות. טיפלו בזה בשתי צורות. 

ימימה מזוז:

אלו שתי דרכי טיפול שונות. אחת אומרת: יכול להיות שהוויכוח אמיתי, הוא לא אי-אמון, אלא ויכוח אמיתי על גודל התקציב ועל תוכנות. ואז ייתכן שהכנסת תאשר תקציב ביניים לחודשיים, עד שהכול יידון מחדש. זה לא אותו סוג של תיקון. 

היו"ר מיכאל איתן:

כלומר זה עוקף את הקביעה הקודמת שהתקציב הוא שנתי. זה כמו תקציב חצי שנתי או רבע שנתי. 

אברהם רביץ:

	היו משאים ומתנים לעת משברים, ותמיד היתה הצעה כזאת של האופוזיציה: לאשר לחודש-חודשיים. זה לא התבצע אף פעם, כי הממשלה לא הסכימה. היא רצתה ללחוץ. 

היו"ר מיכאל איתן:

נשאיר את זה כך. בסדר. אני קורא את סעיף 3(ה). אגב, כהערה עיונית, חשוב שנזכור שהכנסת איננה יכולה לחוקק את חוק התקציב בלי הממשלה. 

ימימה מזוז:

היא לא יכולה ליזום אותו. 


היו"ר מיכאל איתן:

אי-אפשר להגיש הצעת חוק פרטית. 

ימימה מזוז:

זאת החלוקה הקלסית בין תפקידי הממשלה לתפקידי הכנסת.

אברהם רביץ:

	בארבע קריאות אי-אפשר להעביר חוק כזה? זה רק לא קורה. 

היו"ר מיכאל איתן:

	אני לא בטוח. 

ימימה מזוז:

החוק אומר: "הממשלה תגיש".

אברהם רביץ:

	זאת מצוות "עשה" על הממשלה, אבל זה לא מונע מחבר הכנסת להגיש.

היו"ר מיכאל איתן:

סעיף העלות התקציבית מונע זאת. 

סיגל קוגוט:

בגלל החקיקה התקציבית? זה באמת נפתר באופן מעשי. 

אברהם רביץ:

	ואם לא משנים את התקציב של השנה שעברה? כך לא מעלים את התקציב. 

סיגל קוגוט:

לא, כי הכוונה לשנת תקציב כלשהי. 

ימימה מזוז:

אגב, התקציב שהיה הוא לפעמים מאוד בעייתי. יש סעיפים שבהם על-פי החקיקה צריך לשלם יותר, ויש סעיפים שצריך לקצץ בהם.

היו"ר מיכאל איתן:

יש לי פתרון פשוט: הכסת מחליפה את הממשלה. חבר הכנסת מביא את הצעת התקציב ואומר שאם הממשלה לא תסכים לקבל אותו, תורכב ממשלה חלופית והיא תעביר את התקציב הזה. 

ימימה מזוז:

הפיכה פרלמנטרית. 

סיגל קוגוט:

החלפת שלטון, לא הפיכה.

נסים זאב:

	בחתימתם של 61 חברי כנסת. 

אברהם רביץ:

	צריך 50 חברי כנסת כדי להעביר את החוק. 

נסים זאב:

	אבל צריך 61 קולות כדי להעביר את זה בכנסת. 

היו"ר מיכאל איתן:

תקציב לא דורש רוב של חברי כנסת אלא רק רוב של המשתתפים. 

אליעזר כהן:

נכנסנו עכשיו ממש אל נושא מרכזי בהפרדת הרשויות, אין לנו הכלם לקבל החלטות בעניין הזה. זה מאוד חוקתי. 

היו"ר מיכאל איתן:

כתוב כאן: "נראה לממשלה כי חוק התקציב לא יתקבל לפני תחילת שנת הכספים, רשאית היא להגיש הצעת חוק תקציב ביניים". כתבו כאן "היא". חבר כנסת אינו יכול להכין תקציב ביניים. 

נסים זאב:

	 אם יש 50 חברי כנסת שרואים שאין הצעת תקציב של הממשלה, היא לא מגישה, ורוצים להגיש הצעה? 

היו"ר מיכאל איתן:

יש מנגנון אוטומטי. הם לא יכולים להגיש כלום. התקציב יהיה חודשי, 1/12 מהתקציב השנתי. 

אליעזר כהן:

זה תרגיל חשיבתי מעניין, אבל זה לא מעשי. 

נסים זאב:

	תקציב של 1/12 הוא רק בחודשיים הראשונים, לא? 

סיגל קוגוט:

לא, זה לא מוגבל בזמן. 

היו"ר מיכאל איתן:

הוא מוגבל לשלושה חודשים, עד מרס. 

סיגל קוגוט:

בחוק יסוד הממשלה קבענו עכשיו שיפזרו את הכנסת אם לא מקבלים תקציב בתוך שלושה חודשים. 

אברהם רביץ:

	אבל זה לא אומר שהתקציב מפסיק. הממשלה מתפזרת אבל התקציב ממשיך. 

סיגל קוגוט:

הכנסת מתפזרת. 

היו"ר מיכאל איתן:

התקציב נמשך. אני קורא את סעיף 3(ה).

סמדר אלחנני:

	יש לי הערה לעניין זה: בחוק יסודות התקציב כתוב "הפרטים ייקבעו בחוק"; כלומר גם שם יש דרכי דיווח. אבל זה קיים גם בחוק מבקר המדינה, זה מופיע בשני מקומות. בחוק מבקר המדינה מדובר גם על מאזן המדינה. בחוק יסודות התקציב מדובר רק על ביצוע התקציב. יש בלבול, כי זה הלך בשני החוקים. 

סיגל קוגוט:

יש סעיף בחוק מבקר המדינה, אפשר לאחד את זה – שהסעיף לא יהיה כאן. 

סמדר אלחנני:

	אני רק מציינת עובדה. הדיווחים באים משני מקורות. 

היו"ר מיכאל איתן:

תודה על ההערה. אני קורא את סעיף 3א(א)-(ג).

סמדר אלחנני:

	את סעיף קטן (ג) תמחקו, כי זה מעולם לא היה. 

סיגל קוגוט:

למה למחוק?

אמיר אסרף:

מה זה לא היה? מניחים.


היו"ר מיכאל איתן:

צריך להוסיף את סעיף (ג1): בטרם תתקיים ההצבעה על התקציב תהיה בחינה לחברי הכנסת בעניין התקציב הרב-שנתי, ויהיו רשאים להצביע על התקציב השנתי רק מי שעברו את הבחינה על התקציב הרב-שנתי. 

סמדר אלחנני:

	לפי זה תקציב 2004, שהכנסת אישרה עכשיו, הופיע לראשונה בהצעת התקציב של 2002. והוא גם חזר ב-2003. עכשיו הוא צריך להיות מבוסס על מה שנאמר בשנים ההן. זה במחירים שונים, אין שום דרך לבדוק אם זה תואם את מה שהיה אז. ניסיתי, אני מנסה בכל שנה. 

ימימה מזוז:

חסרות המילים "ככל שניתן". מה זה "תתבסס"? 

דלית דרור:

זה אומר שאם יש שינוי נסיבות לא הולכים לפי זה, עדיין זה נחשב מבוסס.

סיגל קוגוט:

זה לא אומר שהתקציב צריך להיות אותו דבר בדיוק, אלא רק שהוא מביא בחשבון את הנתונים. 

ימימה מזוז:

אולי להחליף ל"מביא בחשבון"? "מתבסס" זה חזק מדי. 

אליעזר כהן:

אני רוצה לשאול אותך: זה לא סעיף שצריך לשאוף אליו?

ימימה מזוז:

לשאוף אליו, אבל ככל שניתן.

סמדר אלחנני:

	אתם לא מקבלים את ההצעה שלי לשני שלבים, אז אתם הולכים על שלוש שנים קדימה? 

אמיר אסרף:

בנסיבות שלנו הכול מתחלף בכל חודשיים-שלושה. אנחנו מנסים לעשות את זה. 

אליעזר כהן:

אני בעד להשאיר את הסעיף. 

אמיר אסרף:

גם היום יודעים לומר מה צופים ב"טייס האוטומטי" לשנים 2005 ו-2006. אבל בתוך עמנו אנחנו יושבים: יש שינויי חקיקה השכם והערב, שינויי מסים. 

אליעזר כהן:

בדיוק על זה דיברתי עם היושב-ראש. צריך להשאיר את הסעיף.

סיגל קוגוט:

אתם כן מגישים תוכניות לפי הסעיף הזה. 

ימימה מזוז:

כן, אבל ההתבססות בעייתית.

אמיר אסרף:

זה חזק מדי, כי הדברים משתנים. 

ימימה מזוז:

אתה לא יכול לקיים את זה.

אמיר אסרף:

יש בעיה אמיתית. גב' אלחנני צודקת בזה שהיא אומרת שקשה לראות את הקשר בסופו של דבר. 

היו"ר מיכאל איתן:

אולי: "כל הצעת חוק תקציב שתגיש הממשלה לכנסת תביא בחשבון את התוכנית הרב-שנתית" ובמקום "תתבסס", מה?

ימימה מזוז:

כן, להחליש את זה, זה חזק מדי. 

סמדר אלחנני:

	אני רוצה להוסיף עוד דבר אחד: בהצעת חוק התקציב, השנתית, יש גם צד של המקורות. באותה מידה, אם רוצים לעשות תחזית תקציב רב-שנתית, ואני אומרת, אי-אפשר לראות את זה בכלל, צריך להגיש גם תחזית מקורות רב-שנתית, בדיוק באותה דרך. 

הדבר הבא: שתי השנים הבאות זה "הטייס האוטומטי"? מה זה "בשתי השנים הבאות"?

אמיר אסרף:

כן. זה הצפי וחלק מ"הטייס האוטומטי".

היו"ר מיכאל איתן:

סעיפי ההכנסות מופיעים גם בחוק התקציב.

ימימה מזוז:

ההכנסות אינן בחוק, זה בתחזית, זה מוגש יחד, אבל זה לא בחוק. 

היו"ר מיכאל איתן:

אז אפשר לכתוב כאן, בסעיף קטן (א): "… שתכלול את הצעת חוק התקציב לשנה הקרובה וכן תוכנית לתקציב לשש השנים הבאות אחריה, לרבות אומדני הכנסות".

נסים זאב:

זה לשלוש שנים.

סיגל קוגוט:

כך זה היום בחוק. 

אלי שהרבני:

התחזית מלפני שנתיים חסרת ערך. 

סמדר אלחנני:

	נכון, אין שום יכולת לעקוב. 

ימימה מזוז:

אני מבהירה שיש תחזית תקציב לשנה הקרובה וכן תוכנית לשתי השנים שאחריה. 

היו"ר מיכאל איתן:

אני קורא את סעיף 3ב(א).

אברהם רביץ:

	אני מבקש להעיר: עד כמה שאני מכיר את תקציבי המדינה לא היה שום תקציב שנגמר בסוף השנה כפי שהתחיל. 

ימימה מזוז:

ודאי, יש בסיס לשינויים. 

סיגל קוגוט:

הוא מדבר על התקציב של 1/12, לפי מה מחשבים אותו. 

אברהם רביץ:

	אחר כך היו העברות, ואז התקציב שונה; נניח שהחליטו להעביר כספים מהמשרד לאיכות הסביבה למשרד החינוך. אם צמודים לתקציב של 1/12 כפי שהתחלנו את השנה, יוצא שהמשימות שמשרד החינוך קיבל עליו לא יוכלו להתמלא, ובסוף השנה הוא יצטרך לסגור כיתות.

אמיר אסרף:

ולחלופין במשרד לאיכות הסביבה יש עודף.


אברהם רביץ:

	אולי, כן. אני רוצה להציע שמה שיקבע את התקציב של 1/12 יהיה סוף שנת התקציב. בפועל. עד כמה שידוע לי אתם לא נוהגים כך. 

אמיר אסרף:

כן, כן. 

אברהם רביץ:

	אם נוהגים כך, בסדר. יש עוד בעיה: יש הרבה הוצאות ממשלתיות שבהן מכל מיני סיבות, חלקן פוליטיות וחלקן ענייניות, התקציבים עוברים במסגרת של תמיכות. הם לא חלק מהצעת החוק במסגרת של תמיכות. אני לא מתכוון להציע שכל התמיכות גם הן יהיו 1/12 בתקציב החודשי –  כי אם נתנו תמיכה לגן חיות בשנה מסוימת מה פתאום ניתן לו תמיכה חודשית של 1/12? הפיל כבר ישנו. 

היו"ר מיכאל איתן:

עכשיו הוא רוצה פיל לבן. 

אברהם רביץ:

	אבל יש תמיכות קבועות, שניתנות מסיבה זו או אחרת. אני יכול להזכיר את אחד הדברים שאני מכיר: יש רשתות של בתי ספר שמסיבות פוליטיות כאלה ואחרות לא נמצאות במסגרת התקציב, אבל משרד האוצר מממן אותן בצורה של תמיכות באופן קבוע.

ימימה מזוז:

זה כן בתקציב. 

סיגל קוגוט:

חבר הכנסת רביץ מציע שתקציב 1/12 יכלול תמיכות על-פי חוק. 

אברהם רביץ:

	אני מציע שהתקציב של 1/12 ישקף את כל ההוצאה הקבועה של הממשלה.

נסים זאב:

	כולל ישיבות וסמינרים.

היו"ר מיכאל איתן:

גם תקציב התמיכות יהיה 1/12, מה הבעיה?

ימימה מזוז:

אסביר את הבעיה: תקציב התמיכות הוא חלק מתקציב המדינה. הוא מופיע בתקציב של 1/12. אלא שאי-אפשר להוציא אותו אלא על-פי כללים: צריך לפרסם נוהל וקריטריונים. בדרך כלל עושים את זה לכל השנה. השאלה היא איך עושים את זה על תקציב חודשי. 


אברהם רביץ:

	הנוהל קיים. 

ימימה מזוז:

מעתיקים. חוץ מזה אני לא יודעת על בעיה. לדעתי בשנה שבה היו לנו חודשיים כאלה ושילמנו בסוף. אתה זוכר את זה, לא? בסוף שילמנו באותה שנה. 

אברהם רביץ:

	כן, אבל אני לא רוצה... שאם לא, אז כל מה שבנינו ייהרס.

ימימה מזוז:

אין לנו חובה להוציא. צריך לזכור: גם כשיש של 1/12, אין חובה להוציא. 

אברהם רביץ:

	נכון, אבל זאת חובה מחמת העניין. לכן אני עושה הבחנה. יש תמיכה רגילה, שם זה בסדר. אבל בתמיכה קבועה, שבגלל סיבות היסטוריות – 

ימימה מזוז:

זה מתעורר גם לגבי תיאטראות. 

אמיר אסרף:

השנה היא שנה קלסית: התקציב השנה נמוך, נומינלית, מתקציב השנה הקודמת. נוצר מצב שלכאורה אין לכנסת אינטרס לאשר את התקציב כי תקציב השנה הקודמת גבוה יותר. 

סיגל קוגוט:

אבל אז היא תתפזר אחרי שלושה חודשים.

אמיר אסרף:

אם היא לא תאשר את התקציב בשלושת החודשים הראשונים אחוז ההוצאה שעלול לצאת, בתקציב של 1/12, יהיה גבוה ממה שיצא אחרי כן. זה לא יקרה, אבל זה עלול להיות כך. צריך לקבוע שזה מינימום לגבי כל תוכנית. 

ימימה מזוז:

לא כאן. 

סיגל קוגוט:

בחוק רגיל. 

ימימה מזוז:

חוק יסודות התקציב קובע שתקציב המדינה הוא הרשאה לממשלה להוציא. לא חייבים להוציא. לדעתי גם הפסיקה היא כזאת. עכשיו חוק יסודות התקציב אומר זאת במפורש.

סמדר אלחנני:

	מה זה "הצמדה למדד"? מהו מדד הבסיס?

סיגל קוגוט:

נקבע את זה בחוק רגיל. נכתוב כאן סעיף הסמכה, כמו ברוב החוקות, שלפיו כשאין תקציב יש יחס מסוים, והפירוט יהיה בחוק רגיל. ואז אני אשב אתך ותסבירי לי את זה. 

היו"ר מיכאל איתן:

זה לא יהיה בחוקה. חבל. 

סמדר אלחנני:
	
אז למה בחוקה כתוב "מדד"?

היו"ר מיכאל איתן:

זה לא יהיה. יהיה כתוב משהו ברמת העיקרון, שאם לא אושר תקציב, התקציב יהיה 1/12, ופרטים ייקבעו בחוק. שם יקבעו מה שאת רוצה, בדקויות. 

אני קורא את סעיף 3ב(ב)-(ג). זה ירד. 

סיגל קוגוט:

מישהו אמר שזה מוגבל לחודשיים.

היו"ר מיכאל איתן:

בחוק יסוד: הממשלה זה כתוב. 

סיגל קוגוט:

זה משהו אחר, זה פיזור הכנסת. הסעיף הזה לא מוגבל. יש חוקות שבהן סעיף זה מוגבל, אבל אצלנו לא. 

ימימה מזוז:

אם הבחירות יהיו ביוני התקציב הזה יימשך. 

סמדר אלחנני:

	אני עוזבת, יש לי עוד ישיבה, ועדת השואה. 

היו"ר מיכאל איתן:

זאת סיבה טובה לעזוב. אבל זאת הפעם הראשונה מאז אני יושב-ראש הוועדה שאת מוזמנת לוועדה שלי. 

דורית ואג:

לא, אני חושבת שהיית גם בהגבלת החקיקה הפרטית. 

היו"ר מיכאל איתן:

טוב, על כל פנים אני מודה לך על תרומתך. אם את רוצה שמעבר למילים גם ייעשה צעד נוסף, נשתמש בשירותים שלך לטובת חקיקת חוק רגיל. נחליט איפה זה יהיה. 

סמדר אלחנני:

	יש לי תזכיר ארוך מאוד על חוק יסודות התקציב.

ימימה מזוז:

זה בוועדת הכספים, לא פה.

היו"ר מיכאל איתן:

למה את חושבת שהיא פה? תחשבי.

ימימה מזוז:

זה לא יהיה פה.

סיגל קוגוט:

מה לעשות, גם חוק רשות השידור בא אלינו. גם הוא לא צריך להיות בוועדת החוקה, חוק ומשפט. 

היו"ר מיכאל איתן:

אני עובר לקרוא את סעיף 3ג. 

סיגל קוגוט:

לא צריך להקריא את כל זה, רק כתבנו את זה. 

היו"ר מיכאל איתן:

	אני קורא את סעיף 3ג(א).

עופר קניג:

זה לא יכול להיות בחוקה.

סיגל קוגוט:

	מה זאת אומרת? איך אפשר דבר כזה בחוק רגיל? כל חוק יגבר עליו. זה לא שווה כלום בחוק רגיל. הגבלת חקיקה לא צריכה להיות בחוקה?

היו"ר מיכאל איתן:

	אני לא קורא את כל הסעיף. התחייבתי התחייבות באלה שבועה ונדר, לחבר הכנסת כהן שהוא יספר עכשיו בדיחה. 


אליעזר כהן: 

	זה סיפור על טייס אוטומטי. פרופ' שטרית, חסר לך המידע. דיברנו על הטייס אוטומטי. לאחר שנבחרתי לכנסת בשנת 1999 טסתי עוד שלוש טיסות, כחבר כנסת, כמטיס ג'מבו באל-על. ניתוק טייס אוטומטי בטיסה זה מצב חירום, אבל אני טס ויש צפצוף, האווירון עושה מה שהוא רוצה. אם זה קורה פעם אחת, לא נורא. אחרי ארבעים דקות זה קרה שוב. בפעם הראשונה נדמה שאולי מישהו לחץ על מפסק או משהו, ועוברים לסדר היום. כשזה קורה בפעם השנייה, זאת תקלה חוזרת במערכת והמטוס יכול ללכת לאיבוד. 

אני ובן הזוג שלי התחלנו לחשוב מתי ואיך זה קרה. בפעם השלישית צץ לי רעיון, ובעקבות מה שקרה עשינו מהומת אלוהים וכל מטוסי הג'מבו בעולם החליפו צ'יפ בטייס האוטומטי: נוסע בטיסה שלנו הפעיל מצלמה דיגיטלית, שהפיקוד האלקטרוני שלה היה בדיוק על אורך הגל של הטייס האוטומטי של הג'מבו 747. המצלמה נתנה הוראה לנתק את הטייס האוטומטי. לכ-2,000 אווירונים החליפו את מערכת המחשוב של הטייס האוטומטי. 
היו"ר מיכאל איתן:

	אני מבטיח לך, אם זה היה בישראל המצב היה כזה: חברת בוינג היתה חברה ממשלתית. היו מעבירים חוק שאסור לעלות למטוסים עם מצלמות, ולא היו מחליפים כלום. היו עושים חיפושים, שמים סיירת לבדוק. הייתי יכול למנות כמה חברי מרכז שם. 

שמעון שטרית:
	
משטרת מצלמות. 

אליעזר כהן:

בדיוק, והנוסעים לא ידעו מזה. 

שמעון שטרית:

אם עשינו הפסקה, היה דיאלוג קצר ביני לבין היועצת המשפטית של משרד האוצר הנכבדה בסוגיה שהאמריקנים קוראים לה empoundment. האם לרשות המבצעת יש הסמכות להקפיא בחוק התקציב הוצאה תקציבית שעליה היא קיבלה הרשאה. היא אומרת שהיא למדה אצלי שמובן מאליו שיש שיקול דעת לרשות המבצעת לעשות זאת. 

ימימה מזוז:

	אני אומרת שזה העיקרון, אני מסכימה שבסעיפים ספציפיים אין שיקול דעת, לא רק סעיפים שיש להם חקיקה אלא גם קצת מעבר לכך. 

מאיר שטרית:

לדעתי הסוגיה מורכבת יותר. היא לא קשורה בהכרח לחוק השילוב, מה שנקרא בג"ץ מרציאנו נגד שר האוצר, שעורר ויכוח; כי שם יש חוק מהותי נוסף על ההרשאה התקציבית, או יש חוק מהותי ואין תקציב. יש כאן שתי בעיות. 

ימימה מזוז:

	גם אין חוק מהותי, זה משהו אחר. זאת הטענה השלנו.

מאיר שטרית:

אדוני היושב-ראש, אתה צריך לקבל החלטה עם עצמך.


היו"ר מיכאל איתן:

	מה דעתך?

שמעון שטרית:

לדעתי צריכים להיות נושאים שבהם אי-אפשר שהרשות המבצעת תראה בחוק התקציב רק הסמכה, והיא תהיה רשאית להקפיא אותם. זה התעורר בארצות-הברית כי הנשיא נמנע מלהוציא הוצאות תקציביות בנושאי איכות סביבה אחרי שהקונגרס הסמיך אותו לעשות זאת. התעורר ויכוח בשאלה אם המשמעות היא שהאקזקוטיבה חייבת לבצע את ההקצאות שהקונגרס קבע – כי הוא קבע שסדרי העדיפות הלאומיים של ארצות-הברית הם להוציא כספים בתחומים מסוימים. הנשיא אמר שלא. זה יכול להתעורר גם אצלנו. 

היו"ר מיכאל איתן:

אצלנו הבעיה פחות אקוטית, כי הכנסת יכולה להביע אי-אמון בממשלה. שם אי-אפשר לעשות את זה. 

שמעון שטרית:

השאלה היא אם נוקטים רק את הסנקציה הפוליטית, הקיצונית, של אי-אמון, או רוצים להביע עמדה בשאלה אם הרשות המבצעת יכולה לסכל את כוונתו של הפרלמנט, של הרשות המחוקקת, בהקצאה התקציבית. כאשר הרשות המחוקקת מקצה תקציב בחלקים מסוימים היא נותנת הרשאה עם גמישות, אבל בסיטואציות הקיצוניות, כשהרשות המבצעת מחליטה בכלל שלא להוציא את הכסף, זאת כאילו הקפאה מכוונת ויש התנגשות בין כוונת המחוקק לבין הביצוע של הרשות המבצעת. 

נכנסת לכאן עוד סוגיה: מהות חוק התקציב. כשקובעים את חוק התקציב הוא פורמלית חוק, אבל מהותית הוא לא כל כך חוק. 

דלית דרור:
	
זה נפסק, ביחס בינו לבין חוק יסודות התקציב.

שמעון שטרית:

לכן לא תמיד תהיה תשובה ברורה. אפשר לא לגעת בזה בחוקה, להשאיר את זה מעורפל, לתת למערכת להסתדר. ועוד מישהו יכתוב דוקטורט. 

היו"ר מיכאל איתן:

	כך נעשה.

ימימה מזוז:

השאלה היא שאלה, אבל מבחינת החוקים במדינת ישראל חוק התקציב וחוק יסודות התקציב מנוסחים בלשון זו: "הממשלה מורשית להוציא". זה מנוסח כהרשאה לממשלה. יש פסיקה שקובעת שכל מהות הסעיפים בתקציב היא הרשאה לממשלה. יש לכך חריגים, שאפשר לשים בסימן שאלה, למשל בנושא התמיכות: נקבע בחוק התקציב שהתמיכה לתיאטראות תהיה 100, ואז צריך לחלק את ה-100 לפי קריטריונים. במקרה כזה חייבים להוציא, כי בסוף הזוכים יקבלו את כל ה-100 ואי-אפשר לחלק רק 90. אולי יש עוד סעיפים שמהבחינה המהותית זאת התוצאה שלהם, אבל המסגרת היא של הרשאה.


שמעון שטרית:

לדעתך יכול להיות שתהיה הקצבה לנושא מסוים והממשלה תחליט שלא להוציא?

ימימה מזוז:

תיאורטית כן. 

דלית דרור:

נניח שנערכים למלחמת המפרץ, ובסוף אין מלחמה. נניח שמגלים את זה לפני שמוסרים את המסיכות? 

שמעון שטרית:

אדוני היושב-ראש, לפי התשובה של עו"ד מזוז לא כל כך ברור שאתה צריך להשאיר את הנושא פתוח לגמרי. לפחות צריך לקיים דיון כדי שתובע בו הדעה שהרשות המבצעת לא יכולה לסכל את המדיניות שמובעת בחוק התקציב.

היו"ר מיכאל איתן:

לא נשאיר משהו לבית המשפט העליון כדי שיפסוק? 

ימימה מזוז:

	ולחקיקה הרגילה.

אליעזר כהן: 

	מה פירוש המילה empoundment?

שמעון שטרית:

להקפיא, לא להוציא. זה מושג מהמשפט הקונסטיטוציוני האמריקני. הנשיא, במקום להוציא הכספים שהקונגרס הקציב לו, אינו מוציא אותם.

היו"ר מיכאל איתן:

אני קורא את סעיף 4. 

ימימה מזוז:

חוק בנק ישראל מסדיר זאת. ההפניה כאן היא לחוק בנק ישראל. 

היו"ר מיכאל איתן:

	היה רעיון לקבוע חוק יסוד: בנק ישראל. הנגיד היה מרוצה אם זה היה קורה. 

סיגל קוגוט:

גם היועץ המשפטי לממשלה לא בחוק יסוד. 


היו"ר מיכאל איתן:

אפשר לחוקק גם חוק יסוד: היועץ המשפטי לממשלה. גם זה עלה. 

תודה רבה. הפגישה הבאה שלנו נוגעת למנהל מקרקעי ישראל, היא ביום 4 בפברואר, בשעה 09:00. 

	הישיבה ננעלה בשעה 12:45. 






